Δόγμα του Σοκ: Πώς το ΔΝΤ και η Ευρωπαϊκή Ένωση ξεπουλούν την Ελλάδα σ΄όποιον δίνει περισσότερα. | EPAM Greece EPAM Greece\nΔόγμα του Σοκ: Πώς το ΔΝΤ και η Ευρωπαϊκή Ένωση ξεπουλούν την Ελλάδα σ΄όποιον δίνει περισσότερα.\nΠωλήσεις με το κομμάτι\nΔόγμα του Σοκ: Πώς το ΔΝΤ και η Ευρωπαϊκή Ένωση ξεπουλούν την Ελλάδα σ΄όποιον δίνει περισσότερα. Από την Agnès Rousseaux (20 Ιουνίου 2013)\nΕίναι ο καιρός των εκπτώσεων. Η μεγαλύτερη προσφορά του 21ου αιώνα. Γενικό ξεπούλημα! Σε μια προσπάθεια να μειώσει το χρέος της η Ελλάδα ρευστοποιεί όλα τα δημόσια αγαθά : ενέργεια, μεταφορές, εταιρείες ύδρευσης, πανεπιστήμια, ακτές … Η χώρα βυθίζεται όλο και πιο βαθιά σε μια οικονομική κρίση χωρίς τέλος, παρά τα ευρωπαϊκά «σχέδια διάσωσης». Αυτά έχουν ωφελήσει σε μεγάλο βαθμό τον χρηματοπιστωτικό τομέα, ενώ για τους Έλληνες η λιτότητα έχει γίνει τρόπος ζωής. Ρεπορτάζ από την Αθήνα, με έναν λαό θύμα της θεραπείας-σοκ που επιβάλλεται από τον «καπιταλισμό της καταστροφής».\n«Περισσότερο από το ένα τρίτο του ελληνικού πληθυσμού δεν έχει πλέον πρόσβαση στην κοινωνική ασφάλιση», εκτιμά ο καρδιολόγος Γιώργος Βήχας. Περίπου 100 γιατροί παρακολουθούν εθελοντικά ολοένα και περισσότερους ασθενείς σ΄ένα αυτοδιαχειριζόμενο ιατρείο στο Ελληνικό, ένα προάστιο της Αθήνας. Εδώ και ενάμιση χρόνο 10.000 άνθρωποι επισκέφτηκαν το ιατρείο, που βρίσκεται μέσα σε μια παλιά αμερικανική στρατιωτική βάση. Με τις δραστικές περικοπές στους μισθούς -μείωση 40% μέσα σε λίγα χρόνια – ακόμη και εκείνοι που έχουν δουλειά, συχνά δεν έχουν τα μέσα να πληρώσουν για την ιατροφαρμακευτική περίθαλψή τους. Και τα ελληνικά δημόσια νοσοκομεία δεν έχουν φάρμακα, ειδικά για τη θεραπεία καρκινοπαθών.\nΟ τομέας της υγείας είναι ενδεικτικός της διάλυσης των ελληνικών δημόσιων υπηρεσιών. Σε ένα εξεταστήριο με άσπρους τοίχους ο καρδιολόγος αναφέρει περιπτώσεις που λένε πολλά για την κατάσταση της χώρας : για μια γυναίκα που μόλις γέννησε και το νοσοκομείο δεν της δίνει το παιδί της, αν δεν καταβάλει τα έξοδα νοσηλείας. Για μια άλλη που κρατήθηκε στον θάλαμο του νοσοκομείου με φύλακα στην πόρτα, επειδή χρωστούσε 2000 ευρώ. «Έρχονται σε μάς πολλοί άνθρωποι που δεν μπορούν να πληρώσουν τους λογαριασμούς του νερού και του ηλεκτρικού, αφού οι φόροι για τα ακίνητα έχουν αυξηθεί. Έχει διακοπεί η παροχή ηλεκτρικού ρεύματος σε σπίτια ανθρώπων που χρειάζονται μόνιμα ιατρικές συσκευές, όπως οξυγόνου», περιγράφει ο Γιώργος Βήχας. Τον περασμένο χειμώνα, επειδή δεν μπορούν να αγοράσουν πετρέλαιο, του οποίου η τιμή έχει διπλασιαστεί, οι άνθρωποι έβαλαν σε λειτουργία παλιά τζάκια στα διαμερίσματα κι έκαιγαν ξύλα … ή σκουπίδια. «Το βράδυ στην Αθήνα ο αέρας ήταν αποπνικτικός», σχολίασε ο Μάκης Ζέρβας, καθηγητής στο Ελληνικό Ανοικτό Πανεπιστήμιο.\nΠαρά τα «σχέδια διάσωσης» το ελληνικό χρέος εκρήγνυται\nΤρία χρόνια μετά την πρώτη «διάσωση» από την Ευρώπη η Ελλάδα βυθίζεται σε μια ύφεση που δεν φαίνεται να έχει τέλος. Το ποσοστό ανεργίας ανέρχεται σε 27%. Έχει τριπλασιαστεί από το 2009. Κι αυτό είναι ο επίσημος αριθμός, που υπολείπεται της πραγματικότητας. «Οι νέοι που αναζητούν εργασία μετά την ολοκλήρωση των σπουδών τους δεν συνυπολογίζονται στους ανέργους, ούτε αυτοί που εργάζονται μία ώρα την εβδομάδα», είπε ο Μάκης Ζέρβας. Ούτε οι αυτοαπασχολούμενοι που έπαψαν σταδιακά να δουλεύουν λόγω έλλειψης πελατών. Στο κέντρο της Αθήνας τα ρολά είναι κατεβασμένα σε κάποια καταστήματα. Το 63% των νέων κάτω των 25 ετών είναι σήμερα χωρίς δουλειά. Ανάπτυξη; Με ένα -6% το 2012, φαίνεται πολύ μακρινή. Το ΑΕΠ μειώθηκε κατά 25% από το 2008 –όσο και στις ΗΠΑ στην κρίση του 1929.\nΠοιες προοπτικές υπάρχουν μετά από έξι χρόνια ύφεσης; Η Ελλάδα είναι «σε καλό δρόμο για να ολοκληρώσει την φιλόδοξη δημοσιονομική προσαρμογή της» τολμά να λέει η Γενική Διευθύντρια του ΔΝΤ Κριστίν Λαγκάρντ. Η χώρα θα μπορούσε να «επανασυνδεθεί» με την ανάπτυξη το 2016, προφήτευε το ΔΝΤ και η Ευρωπαϊκή Ένωση . Αλλά απαιτείται επιπλέον προσπάθεια γι αυτό. Σαν να ζητούν από την Ελλάδα στα όρια της εξάντλησης να τρέξει έναν μαραθώνιο ακόμα. Ο στόχος της μείωσης του χρέους που έθεσε η Τρόικα (ΔΝΤ, Ευρωπαϊκή Επιτροπή και Ευρωπαϊκή Κεντρική Τράπεζα) φαίνεται εξωπραγματικός. Κάποιος σε ένα γραφείο κάπου στις Βρυξέλλες ή στη Φρανκφούρτη ακολούθησε τα διαγράμματα, πληκτρολόγησε στον υπολογιστή του κι έβγαλε τις προβλέψεις, που υιοθετήθηκαν από τους Ευρωπαίους αρχηγούς κρατών. Στόχος : ένα χρέος στο 124% του ΑΕΠ το 2020. Ήταν 156% το 2012. Θα είναι 175% το 2013. Άρχισε να στραβώνει το πράγμα. Βιαστείτε, λέει η Τρόικα, πρέπει να επιταχύνετε τις ιδιωτικοποιήσεις, να διαλύσετε τις δημόσιες υπηρεσίες, και άρον-άρον να ανακεφαλαιοποιήσετε τις τράπεζες. Η πώληση της εταιρείας φυσικού αερίου απέτυχε την περασμένη εβδομάδα – και το κλείσιμο της δημόσιας τηλεόρασης έγινε μπούμερανγκ  : 2650 περισσότεροι άνεργοι.\nΔισεκατομμυριούχοι, ήρθε η ώρα του ξεπουλήματος!\nΔΕΗ, νερό, φυσικό αέριο, λιμάνια, αεροδρόμια, σιδηρόδρομοι, αυτοκινητόδρομοι, εθνικό λαχείο … Η Ελλάδα εκποιεί τη δημόσια περιουσία της. Κι αυτή η εκποίηση πρέπει να αποδώσει 9.5 δισ € μέχρι το 2016. «Ιδιωτικοποιούν μέχρι και την είσπραξη των φόρων», λέει αγανακτισμένος ο Μάκης Ζέρβας. «Και πωλείται το 49% πανεπιστημίων σε ιδιωτικές εταιρείες, κάτι που είναι αντισυνταγματικό». Το «σχέδιο για την πώληση κρατικών περιουσιακών στοιχείων», που απαιτήθηκε από το ΔΝΤ και την Ευρωπαϊκή Ένωση, υλοποιείται από το Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ). Αυτή η ελληνική ανώνυμη εταιρεία, που ιδρύθηκε το 2011, έχει στόχο να «μεγιστοποιήσει την αξία» των δημόσιων αγαθών που πωλούνται. Γιατί αυτές οι ιδιωτικοποιήσεις είναι «το βασικό στοιχείο για την αποκατάσταση της αξιοπιστίας, η οποία είναι η θεμελιώδης προϋπόθεση για την επιστροφή της Ελλάδας στις παγκόσμιες κεφαλαιαγορές», τονίζεται στην ιστοσελίδα της εταιρείας, η οποία προτείνει, όπως ένας τουριστικός κατάλογος, παραλίες, δάση, έρημα νησιά ή αρχαιολογικούς χώρους. Όλα πρέπει να ξεπουληθούν. Κυρίες και κύριοι δισεκατομμυριούχοι, μεσίτες ακινήτων και τουριστική βιομηχανία, μη διστάζετε: ήρθε η ώρα της εκποίησης.\nΠρώτες και καλύτερες στην ιστοσελίδα του ΤΑΙΠΕΔ : έκταση 1,8 εκατ. τετραγωνικών μέτρων (όση 250 γήπεδα ποδοσφαίρου) με 7 χιλιόμετρα ακτογραμμής στη Ρόδο. Και περιοχές Natura 2000, στις οποίες το ΤΑΙΠΕΔ προτείνει να κατασκευαστούν ξενοδοχεία, γήπεδα γκολφ και εμπορικά κέντρα. Και ο χώρος του παλιού αεροδρομίου της Αθήνας, 623 εκτάρια (τρεις φορές η έκταση του Μονακό) δίπλα στη θάλασσα, όπου ανάμεσα στα χορτάρια υπάρχουν και κάποια απομεινάρια από τις υποδομές για τους Ολυμπιακούς Αγώνες του 2004. «Προσπάθησαν να τον πουλήσουν στο Κατάρ, που όμως δεν τον ήθελε», λέει η Νατάσα Τσιρώνη, μια κάτοικος της περιοχής, που έφτιαξε και διατηρεί εκεί έναν κήπο. «Ψηφίστηκε ένας νόμος που επιτρέπει στους επενδυτές να κάνουν ό, τι θέλουν εδώ, ακόμα και να χτίσουν πύργους». «Απεσύρθησαν 69 ρυθμιστικοί, διοικητικοί και τεχνικοί κανονισμοί που εμπόδιζαν και επιβράδυναν τις ιδιωτικοποιήσεις» πανηγυρίζει το ΤΑΙΠΕΔ στην έκθεσή του το 2013.\n«Το μεγαλύτερο πρόγραμμα εκποιήσεων στον κόσμο»\nΗ εταιρεία «απεθνικοποιήσεων» διευθύνεται από ένα συμβούλιο πέντε μελών, όλων από τον ιδιωτικό τομέα και τις ελληνικές τράπεζες. Ο Πρόεδρός της ήταν μέχρι το 2013 επικεφαλής της ΕΥΔΑΠ, της μεγαλύτερης εταιρείας ύδρευσης στην Ελλάδα, και ίδρυσε μια εταιρεία κατασκευής πισίνας – εξασφαλισμένη επιτυχία, με όλα αυτά τα συγκροτήματα αναψυχής που θα ξεφυτρώσουν στην παραλία … Ο Γενικός Διευθυντής του ΤΑΙΠΕΔ Γιάννης Εμίρης, ήταν υπεύθυνος της επενδυτικής τράπεζας του ομίλου της Alpha Bank. Μαζί με δύο «παρατηρητές», διορισμένους από την Ευρωζώνη και την ΕΕ, αυτός ο όμιλος έχει αναλάβει τη ρευστοποίηση των ελληνικών δημόσιων αγαθών. Και έχει την «απόλυτη εξουσία όσον αφορά στη λήψη αποφάσεων». Κάθε περιουσιακό στοιχείο που μεταβιβάζεται στο Ταμείο πρέπει να πωληθεί ή να ρευστοποιηθεί : «Η επιστροφή των περιουσιακών στοιχείων στο κράτος δεν επιτρέπεται». Το μεγάλο παζάρι –«το μεγαλύτερο πρόγραμμα εκποίησης στον κόσμο»– ξεκίνησε. Τις εντολές δίνουν : οι ελληνικές ιδιωτικές εταιρείες και η Τρόικα.\nΈχει πρόβλημα ο ελληνικός λαός που βλέπει να φεύγει σε δόσεις η κληρονομιά του; «Ομελέτα δεν γίνεται χωρίς να σπάσεις αυγά…, είπε ο πρωθυπουργός, Αντώνης Σαμαράς, σε άρθρο του , επ΄ ευκαιρία της ιδιωτικοποίησης της ΕΡΤ, της ελληνικής δημόσιας τηλεόρασης και ραδιοφώνου. «Πρέπει να δείξουμε [στον ελληνικό λαό] ότι τολμάμε να τα βάλουμε με τα πιο κραυγαλέα προπύργια αδιαφάνειας και σπατάλης», γράφει. Κι όμως η ΕΡΤ ήταν πλεονασματική. Οι πολίτες προσπαθούν να βρουν τη λογική σε αυτές τις αυταρχικές αποφάσεις. Τουλάχιστον πέτυχε η ομελέτα; Οι στόχοι απέχουν πολύ από το να επιτευχθούν : μέσα σε δύο χρόνια, οι ιδιωτικοποιήσεις δεν έχουν αποφέρει παρά μόνο 2 δισ. ευρώ -ούτε καν το 1% του συνολικού χρέους.\nΗ προτεραιότητα : ανακεφαλαιοποίηση των τραπεζών\nΤο χρέος εξ άλλου δεν μειώνεται ούτε κατά το ελάχιστο. Ήταν 310 δισ. € το 2009. Το 2013, μερικά «πακέτα διάσωσης» αργότερα, καθώς η χώρα βυθίζεται σε οικονομικό μαρασμό και η ελληνική δημοκρατία πεθαίνει, το χρέος παραμένει στα 309 δισ. €. Πολύ κακό για το τίποτα. Με τη βίαιη πτώση του ΑΕΠ το χρέος αντιπροσωπεύει πλέον το 180% του (έναντι 130% το 2009) . Η Ελλάδα δεν είναι πλέον μια ανεπτυγμένη χώρα, σύμφωνα με τον χρηματιστηριακό δείκτη MSCI, που την κατατάσσει πλέον στην κατηγορία των αναδυόμενων οικονομιών. Πόσα χρόνια θα χρειαστούν για να επανέλθει το ποσοστό απασχόλησης στα επίπεδα του 2009; «Με ανάπτυξη 4%, μπορούμε να ελπίζουμε ότι θα φτάσουμε σε αυτό το επίπεδο το 2020-2025», εκτιμά ο Σωτήρης Κοσκολέτος , οικονομολόγος στο Ερευνητικό Ινστιτούτο “Νίκος Πουλαντζάς”. «Αλλά ποιος μπορεί σήμερα να ελπίζει σε ρυθμό ανάπτυξης 4%; »\nΣε τι ωφέλησαν τα διαδοχικά σχέδια διάσωσης; Στη διάσωση της Ελλάδας από την άμεση πτώχευση με τη χορήγηση νέων δανείων. Και στη διαγραφή μέρους του χρέους μέσω μιας «αναδιάρθρωσής» του , προσθέτοντας στην πλάτη της Ελλάδας νέα δάνεια. Αλλά, επίσης -και κυρίως- στη διάσωση των ελληνικών τραπεζών και των ξένων πιστωτών. «Ένα μεγάλο μέρος του πακέτου βοήθειας χρησιμοποιήθηκε για την ανακεφαλαιοποίηση των τραπεζών, είναι γεγονός. Τους έλειπε ρευστότητα, αντιμετώπιζαν σοβαρά οικονομικά προβλήματα και κινδύνευαν να χρεοκοπήσουν», περιγράφει η Céline Antonin, οικονομολόγος στο Τμήμα Ανάλυσης και Πρόβλεψης του OFCE  [Observatoire Français des Conjonctures ‘Economiques – Γαλλικό Παρατηρητήριο Οικονομικών Συμφωνιών, ΣτΜ].\nΤο 77% των ευρωπαϊκών ενισχύσεων προς τον χρηματοπιστωτικό τομέα\nΠοιος έλαβε τα 207 δισ. € που έχουν εκταμιευθεί από την Ευρωπαϊκή Ένωση και το ΔΝΤ από το 2010; Οι ελληνικές τράπεζες (τα 58 δισ.) και οι πιστωτές του ελληνικού κράτους (τα 101 δισ.), τράπεζες και τα επενδυτικά κεφάλαια επί το πλείστον. Τουλάχιστον το 77% της ευρωπαϊκής βοήθειας δεν ωφέλησε τους πολίτες, αλλά άμεσα ή έμμεσα τον χρηματοπιστωτικό τομέα! Μια μελέτη της Attac Αυστρίας [δείτε κείμενο στα ελληνικά, ΣτΜ] δείχνει ότι μόνο 46 δισ. ευρώ χρησιμοποιήθηκαν για τη διάσωση του ελληνικού δημοσίου – πάντα με τη μορφή δανείων, φυσικά. Προς σύγκριση : κατά την ίδια περίοδο καταβλήθηκαν από το κράτος στους πιστωτές του για τόκους 34 δισ. .\nΗ διάσωση των τραπεζών είναι λοιπόν η προτεραιότητα της Τρόικας. «Ως πολίτης μπορεί να σχηματίσετε την εντύπωση -και δικαίως- ότι είναι μια λευκή επιταγή στις τράπεζες», λέει η Céline Antonin του OFCE. Είναι κυρίως ένας τρόπος για να μετατραπεί το ιδιωτικό χρέος τραπεζών προς τράπεζες και πιστωτές σε δημόσιο χρέος! Το μερίδιο του ελληνικού χρέους που κατέχουν οι ιδιώτες πιστωτές έχει μειωθεί κατά το ήμισυ . Ποιον επιβαρύνει εφεξής πιθανή πτώχευση της Ελλάδας; Την Ευρωπαϊκή Ένωση και το ΔΝΤ. Δηλαδή τα κράτη και τους πολίτες της Ευρώπης.\nΓιατί οι Έλληνες αποδέχτηκαν αυτά τα μέτρα λιτότητας ως αντάλλαγμα για ένα σχέδιο διάσωσης που δεν έχει λύσει κανένα πρόβλημα; «Χάσαμε ένα εκατομμύριο θέσεις εργασίας στον ιδιωτικό τομέα. Είναι σαν να χάνονται ξαφνικά 6 ή 7 εκατομμύρια θέσεις εργασίας στη Γαλλία. Ακούμε κακά μαντάτα πολλές φορές την ημέρα. Πώς μπορεί ένας ανθρώπινος εγκέφαλος να ακολουθήσει αυτό το ρυθμό;» ρωτάει ο Παναγιώτης Γρηγορίου, ιστορικός και ανθρωπολόγος, συντάκτης του blog «greek crisis». «Μετά από περισσότερες από 8000 διαδηλώσεις και απεργίες σε τρία χρόνια, οι Έλληνες παραιτήθηκαν. Τι παραπάνω μπορούν να κάνουν; Κάθε γραμμή του μνημονίου (κατάλογος των μέτρων λιτότητας που επιβάλλονται από την τρόικα, ΣτΣ) ψηφίστηκε. Ακυρώνονται νόμοι που ισχύουν εδώ και δεκαετίες. Το Σύνταγμα παραβιάζεται. Σε τι χρησιμεύει το Κοινοβούλιο;»\n«Δεν είμαστε πλέον στον καπιταλισμό, αλλά στη μετεξέλιξή του, σε ένα είδος μετα-καπιταλισμού», συνεχίζει. Το τραύμα είναι συλλογικό. Μια κατάσταση που μοιάζει ύποπτα με τη στρατηγική του σοκ, που ορίστηκε από τον Milton Friedman, θεωρητικό του οικονομικού φιλελευθερισμού: «Περιμένετε μια κρίση μεγάλης κλίμακας, κατόπιν, ενώ οι πολίτες είναι ακόμα σε κατάσταση σοκ, πουλήστε κομμάτι-κομμάτι το κράτος σε ιδιωτικά συμφέροντα και μετά βρείτε τρόπο να οριστικοποιήσετε το συντομότερο τις “μεταρρυθμίσεις”» .\nΚαλώς ήλθατε στην Ελλάδα, στο ευρωπαϊκό εργαστήριο του «καπιταλισμού της καταστροφής»! Ο Μίλτον Φρίντμαν περιγράφει πώς ξαφνικές και μεγάλου εύρους οικονομικές αλλαγές προκαλούν ψυχολογικές αντιδράσεις τέτοιες, που «διευκολύνουν την προσαρμογή». Μια προσαρμογή που μεταφράζεται σε συστηματικές επιθέσεις εναντίον του δημόσιου τομέα. Μια προσέγγιση παρόμοια με το στρατιωτικό δόγμα των Ηνωμένων Πολιτειών στο Ιράκ «Shock and Awe» («Σοκ και Δέος»), που περιγράφεται από την Καναδή συγγραφέα Naomi Klein, η οποία -προσέγγιση- έχει στόχο «να ελέγξει τη θέληση, την αντίληψη και την κατανόηση του αντιπάλου και να του στερήσει κάθε ικανότητα να δρα και να αντιδρά», για να επιτύχει καλύτερα στη συνέχεια η θεραπεία του οικονομικού σοκ.\n«Κάποια μέρα θα πληρώσουν για τα εγκλήματά τους»\n«Το μεγαλύτερο μέλημα της Τρόικας δεν ήταν να βγει η Ελλάδα από την κρίση», αναλύει ο Χάρης Γκολέμης, υπεύθυνος του Ερευνητικού Ιδρύματος “Νίκος Πουλαντζάς”. «Αν πραγματικά ήθελαν να βοηθήσουν τη χώρα, θα το έκαναν λιγότερο βίαια και πιο αλληλέγγυα. Αλλά το κύριο μέλημά τους ήταν να προστατεύσουν το ευρώ. Και να επιβάλουν πειθαρχία στις χώρες που δεν ακολουθούν αυστηρά τους κανόνες του Μάαστριχτ». Αποτέλεσμα: η Ελλάδα έγινε ένα είδος ειδικής οικονομικής ζώνης με φθηνά εργατικά χέρια.\nΣτις 5 Ιουνίου 2013, το ΔΝΤ κάνει την αυτοκριτική του : Η Κριστίν Λαγκάρντ παραδέχθηκε ότι το πρώτο σχέδιο διάσωσης της Ελλάδας οδήγησε σε «σημαντικές αποτυχίες». Και τονίζει την ευθύνη της Ευρωπαϊκής Ένωσης : τα ευρωπαϊκά κράτη δεν είχαν τις «ικανότητες» που απαιτούνται για να οδηγήσουν σε επιτυχία αυτού του είδους τα προγράμματα βοήθειας! Αλλά η ιδιωτικοποίηση των δημόσιων αγαθών και η διάσωση των ιδιωτικών οικονομικών συμφερόντων θα συνεχιστούν.\n«Εσείς στη Γαλλία θα είστε οι επόμενοι. Προετοιμαστείτε! »\n«Χιλιάδες άνθρωποι χάνουν τη ζωή τους ή η υγεία τους υφίσταται μόνιμες βλάβες εξ αιτίας της πολιτικής που εφαρμόζεται σήμερα στην Ελλάδα», εξανίσταται ο γιατρός Γιώργος Βήχας. «Δεν πρόκειται για απλούς θανάτους, αλλά για δολοφονίες. Αυτοί που έχουν ψηφίσει νόμους που προκαλούν τον αποκλεισμό όλο και περισσότερων ανθρώπων από την κοινωνική ασφάλιση, είναι δολοφόνοι. Δεν φέρουν μόνο πολιτική ευθύνη, αλλά και ποινική. Ελπίζουμε ότι μια μέρα θα πληρώσουν για τα εγκλήματά τους.»\nΟ ξαφνικός θάνατος της δημόσιας τηλεόρασης πυροδότησε μια έκρηξη του ελληνικού πληθυσμού. Μια δημοκρατική αφύπνιση; Αυτό μάς λένε με φλόγα στα μάτια αυτοί που συναντούμε στο υπό κατάληψη κτήριο της δημόσιας τηλεόρασης ΕΡΤ, όπου δημοσιογράφοι και τεχνικοί δε σταματούν στιγμή, προκειμένου να συνεχιστεί η μετάδοση του προγράμματος μέσα από άλλες συχνότητες. Η Ελλάδα δεν είναι παρά ένα πειραματικό εργαστήριο. Σύντομα το πείραμα θα αφορά κι άλλες χώρες, προειδοποιούν. «Εσείς στη Γαλλία, μπορεί να είστε οι επόμενοι. Προετοιμαστείτε!» Οι πολιτικές λιτότητας και η στρατηγική του σοκ της Τρόικας θα εξαπλωθούν σύντομα σε ολόκληρη την ήπειρο; Ο μόνος τρόπος για να αποτραπεί αυτό είναι να παλέψουμε στο πλευρό εκείνων που είναι τα πρώτα πειραματόζωα.\nΦωτογραφία: CC Rupert Ganzer\n Την ανάλυση αυτή δεν συμμερίζεται ο ΟΟΣΑ (Οργανισμός Οικονομικής Συνεργασίας και Ανάπτυξης).\n Η Ελληνική Δικαιοσύνη στις 17η Ιουνίου ακύρωσε το κυβερνητικό διάταγμα για το κλείσιμο της ΕΡΤ. Εν αναμονή της οριστικής απόφασης, τα προγράμματα μπορεί προσωρινά να συνεχιστούν.\n Άρθρο που δημοσιεύθηκε στις 16 Ιουνίου στην εφημερίδα Καθημερινή.\n Για λόγους σύγκρισης, το δημόσιο χρέος είναι 197% του ΑΕΠ στην Ιαπωνία, 127% στην Ιταλία, 92% στις Ηνωμένες Πολιτείες και τη Γαλλία, 82% στη Γερμανία. Πηγή: Attac.\n Ίδρυμα Ερευνών που ιδρύθηκε από το κόμμα της αντιπολίτευσης «Συνασπισμός», μέλος του αριστερού συνασπισμού ΣΥΡΙΖΑ. Ιστοσελίδα.\n Το 2012 διεγράφη χρέος 107 δισ. Τον Μάρτιο το χρέος έγινε 251 δισ. από 337 δισ. ευρώ.\n Η συνέντευξη στο Arte Journal της 17/06/13.\n Επίσης σύγκριση με τα 10 δισ. για στρατιωτικές δαπάνες, τις οποίες η Ελλάδα -τονίζει η Attac Αυστρίας- πιέστηκε από τη Γαλλία και τη Γερμανία να κάνει : περικοπή αυτών των δαπανών στον προϋπολογισμό θα είχε αντίκτυπο στις επιχειρήσεις των δύο αυτών χωρών. Ωστόσο αυτό το ποσό αντιπροσωπεύει το 4% του ΑΕΠ στην Ελλάδα, έναντι 2.4% για τη Γαλλία.\n Το 2012 μόνο το 27% του χρέους παρέμενε στα χέρια των τραπεζών και άλλων χρηματοπιστωτικών ιδρυμάτων. Πηγή: Le Figaro, 09/05/2012\n Απόσπασμα από «Το δόγμα του σοκ» της Naomi Klein, 2008.\nRate this:Share this:TwitterFacebookLike this:Like Loading...\tPosted in 0 - στα ελληνικά, Banks, Economic crisis, EU, Facts, Humanitarian crisis, public health and tagged σοκ, χρέος, ΔΝΤ, ΕΕ, ΕΚΤ, Λαγκάρντ, Ναόμι Κλάιν, ΤΑΙΠΕΔ, δόγμα, δημόσια περιουσία, εκποίηση, ξεπούλημα on 16/08/2013 by epaminternational.\n← Ανακοίνωση της ΠΓ του ΕΠΑΜ για το θάνατο του 18χρονου κατά τη διάρκεια ελέγχου εισιτηρίων\tBENVENUTI IN GRECIA, LABORATORIO EUROPEO DEL “CAPITALISMO DEL DISASTRO” →


Νάνοι – Η μυθολογία τους ανά τον κόσμο — Will o'Wisps\nArt by kikicianjur.deviantart.com\nΌλοι τους ξέρουμε -σε κάποια μορφή τουλάχιστον. Είναι κοντοί, συνήθως με συγκριτικά μεγάλες πλάτες, και συχνά στρουμπουλοί. Στις περισσότερες απεικονίσεις έχουν γενειάδες, ροδοκόκκινα μάγουλα και πλατιές, κοντές μύτες. Οι νάνοι είναι χαρακτήρες που συναντώνται σε πολλές μυθολογίες, με ίσως κύρια πυγή τη Γερμανία και τη Σκανδιναβία. Το ακριβές μέγεθός τους ποικίλει αναλόγως της περιοχής και εποχής του εκάστοτε θρύλου. Σε ορισμένες ιστορίες είναι μικροί σαν τα δικά μας καλικαντζάρια, μόλις μερικές παλάμες σε ύψος. Αλλού, παρουσιάζονται ως λίγο κοντύτεροι, φαρδύτεροι άνθρωποι, που συχνά καμπουριάζουν και έχουν όχι-τόσο-κολακευτικά χαρακτηριστικά, όπως ρόζους, κρεατοελιές και άλλα σημάδια στο πρόσωπο και στο σώμα τους. Σε ορισμένες ιστορίες είναι σκουρόχρωμοι, και αν το φως του ήλιου τους χτυπήσει μετατρέπονται σε πέτρα.\nΑυτό λοιπόν είναι το παρουσιαστικό τους. Τι είδους πλάσματα ήταν όμως; Σε πολλές βόρειο-ευρωπαϊκές ιστορίες έχουν μαγικές δυνάμεις, που συχνά τις χρησιμοποιούν στην πιο γνωστή ειδικότητά τους -τη σιδηρουργία. Οι νάνοι, βλέπετε, κατοικούν μέσα στα βουνά και στο υπέδαφος, οπού έχουν τα δικά τους ορυχεία και σπηλιές και από όπου παίρνουν σίδερο, χαλκό και άλλα μέταλλα και πετράδια. Με αυτά δημιουργούν μυθικά όπλα, πανοπλίες, κοσμήματα και εργαλεία. Στη Νορβηγική μυθολογία, νάνοι έφτιαξαν το σφυρί του Θωρ, το Μιόλνιρ, το δόρυ του Όντιν, το Γούνγκνιρ, καθώς και το περιδέραιο της θεάς Φρέγια. Πέραν της τέχνης τους, οι νάνοι έχουν επίσης γνώση και σοφία, αλλά δεν είναι συνήθως “καλοί” με την παραμυθένια λογική. Είναι συχνά αυστηροί, γενναιόδωροι προς αυτούς που θεωρούν φίλους και εκδικητικοί προς αυτούς που τους αδίκησαν. Έτσι, τουλάχιστον, είναι αυτοί που συναντούμε στις ιστορίες του βορρά. Ας δούμε όμως και μερικούς νάνους όπως παρουσιάζονται σε άλλες χώρες:\nΣτην Πολωνία συναντούμε στα μέσα του 16ου αιώνα ιστορίες που περιγράφουν τους γνόμους (gnomes, από το ελληνικό γη-νόμος, κάτοικος της γης). Παρόμοιοι ίσως με τους νάνους σε ορισμένα χαρακτηριστικά, οι γνόμοι είχαν αρχικά διάφορες μαγικές ικανότητες. Μπορούσαν, για παράδειγμα, να κινούνται μέσα στη γη, σαν το χώμα να ήταν αέρας. Στις πιο μοντέρνες απεικονίσεις τους είναι συχνά μακρινοί, μικρότεροι συγγενείς των νάνων, με φυσικό ταλέντο προς την αλχημεία, την επιστήμη και τη δημιουργία παράξενων εφευρέσεων.\nArt by http://davidgaillet.deviantart.com/\nΣτην Ιρλανδία έχουμε τα leprechauns, μαγικά γενειοφόρα “καλικατζαράκια”, που συχνά φορούν πράσινα ρούχα, μπορούν να εξαφανιστούν και να δημιουργήσουν μαγικές ψευδαισθήσεις. Βρίσκουν χαμένους, θαμμένους θησαυρούς στο υπέδαφος και είναι ως εκ τούτου οι πιο οικονομικά πλούσιοι συγγενείς των νάνων. Κρύβουν τον χρυσό τους σε τσουκάλια στη βάση των ουράνιων τόξων, και λέγεται ότι αν τους βρεις, εξαφανίζονται και αφήνουν πίσω το τσουκάλι τους.\nΑκόμα και σε χώρες εκτός Ευρώπης μπορούμε να βρούμε ιστορίες που αναφέρουν μικρόσωμα ανθρωποειδή πλάσματα, όπως τα Duende στην κεντρική και νότια Αμερική και τα Cagn-Cagn της Αφρικής. Ένα ιδιαίτερα ενδιαφέρον παράδειγμα είναι επίσης τα Koropokkuru (αλλιώς Koro-pok-kur ή Koro-pok-guru) της βόρειας Ιαπωνίας. Είναι από το Χοκκάιντο, το μεγαλύτερο νησί μετά από την κεντρική Ιαπωνία. Εκεί κατοικούσαν (και παραμένουν, σε πολύ μικρότερο αριθμό) οι Άινου, ιθαγενείς του νησιού με τελείως διαφορετική γλώσσα, κουλτούρα και μυθολογία. Εκεί, τα Koropokkuru ζούσαν ανάμεσα στους ανθρώπους και συχνά βοηθούσαν ή αντάλλαζαν αντικείμενα με αυτούς. Το όνομά τους σημαίνει “κάτω από το φύλο του φουκί -του Ιαπωνικού πετασίτη. Ήταν μικρόσωμα σαν νάνοι, με παρόμοιες γενειάδες και κατοικούσαν σε τρύπες και σπηλιές στη γη. Στις ιστορίες έφτιαχναν εργαλεία αλλά και –παραδόξως- κεραμικά, τέχνη που οι ίδιοι οι Άινου δεν ασκούσαν.\nΕπιστρέφοντας στους Ευρωπαϊκούς νάνους, αξίζει να ρίξουμε μια ματιά στις πιο μοντέρνες εκδοχές τους, αυτές που συναντούμε σε βιβλία, ταινίες, κινούμενα σχέδια, κόμιξ και παιχνίδια fantasy. Ο J.R.R. Tolkien είναι κατά πολλούς ο “πατέρας” του σύγχρονου fantasy, και οι νάνοι είναι σημαντικό κομμάτι των ιστοριών του. Είναι αρκετά μεγάλοι (περίπου 1,4 μέτρα ύψος), με φαρδιές πλάτες, δυνατά χέρια, πλούσιες γενειάδες (που κατά τον Tolkien είχαν ακόμα και οι γυναίκες τους) και έντονα χαρακτηριστικά στο πρόσωπό τους. Ζουν περίπου 250 χρόνια και πολλοί δεν παντρεύονται, καθώς οι γυναίκες είναι μόνο το ένα τρίτο του πληθυσμού τους. Είναι ισχυρογνώμονες και περήφανοι, με μεγάλη αγάπη για τον χρυσό, τα πετράδια και την υπόγεια αρχιτεκτονική. Αποτελούν τη βάση πάνω στην οποία δημιουργήθηκαν αμέτρητες άλλες ιστορίες -πολλές βασισμένες σε επιτραπέζια παιχνίδια ρόλων (Middle Earth RPG, Dungeons and Dragons κλπ), καθώς και σε ηλεκτρονικά παιχνίδια, με ίσως πιο γνωστά αυτά της σειράς Warcraft της Blizzard Entertainment.\nThe Hobbit και The Lord of the Rings του JRR Tolkien (1937, 1954-1955)\nGods and Myths of Northern Europe του H.R. Ellis Davidson (1965)\nNorse Mythology: A Guide to the Gods, Heroes, Rituals, and Beliefs του John Lindow (2001)\nKoropokkuru to wa dare ka του Takuro Segawa (2012)\nCover art by http://davidgaillet.deviantart.com/


by admin 22 Φεβρουαρίου, 2020\nΈρευνα: Οι μαθητές που τους επαινούν οι δάσκαλοί τους παρουσιάζουν έως και 30% καλύτερη συμπεριφορά\n«Όσο πιο πολύ ο δάσκαλος του παιδιού σας χρησιμοποιεί τον έπαινο από την επίπληξη τόσο πιο πολύ το παιδί θα παραμείνει συγκεντρωμένο στις εργασίες του και στα μαθήματά του». Αυτό λέει μια καινούργια έρευνα στον χώρο της εκπαίδευσης που δημοσιεύτηκε στο περιοδικό «Παιδαγωγική Ψυχολογία».\nΣύμφωνα με την έρευνα, όσο αυξάνεται η αναλογία στη σχέση έπαινος-επίπληξη, αυξάνεται και η συμπεριφορά του παιδιού σας προς τις εργασίες.\nΜάλιστα, όσο μεγαλύτερη είναι η αναλογία μεταξύ των δύο-δηλαδή όσο περισσότερο ο δάσκαλος επαινούσε και λιγότερο επέπληττε- τόσο περισσότερο τα παιδιά έμεναν αφοσιωμένα στα μαθήματά τους.\nΟ έπαινος είναι το κλειδί\nΠαλιότερες έρευνες είχαν δείξει ότι ο έπαινος ήταν η πιο απλή συμπεριφορά που μπορούσε να χρησιμοποιήσει ένας δάσκαλος για να ενισχύσει και να αναγνωρίσει την καλή συμπεριφορά των μαθητών του. Αυτό μπορεί να οδηγήσει σε καλύτερες ακαδημαϊκές επιδόσεις αλλά και σε καλύτερη κοινωνική συμπεριφορά.\nΑπό την άλλη, η επίπληξη έχει αποδειχθεί ότι οδηγεί- ακόμα και αυξάνει- την κακή συμπεριφορά και την απροθυμία του μαθητή να συμμορφωθεί με τις οδηγίες του δασκάλου.\nΠαρά τη σαφή σύνδεση, έρευνες σε σχολεία για μεγάλα διαστήματα δεν έχουν δείξει μεγάλη αύξηση του επαίνου στην τάξη. Αντίθετα, φαίνεται να μειώνεται όσο τα παιδιά μεγαλώνουν, ενώ η επίπληξη φαίνεται να αυξάνεται.\nΔεν είναι ρεαλιστικό να υποθέτουμε ότι ο δάσκαλος δε θα χρησιμοποιήσει ποτέ την επίπληξη. Ακόμα και ο πιο θετικός δάσκαλος θα χρειαστεί να σταματήσει γρήγορα την κακή συμπεριφορά. Οι έρευνες δείχνουν ωστόσο ότι όταν η επίπληξη είναι πολύ μικρή σε σχέση με τον έπαινο, τότε τα αποτελέσματα είναι πολύ καλύτερα. Η καλύτερη αναλογία επαίνου-επίπληξης που προτείνουν οι δάσκαλοι είναι 3:1, ή 4:1. Αυτό σημαίνει ότι για κάθε επίπληξη ο δάσκαλος πρέπει να δίνει 3-4 θετικές ενισχύσεις.\nΓια να το μετρήσουν αυτό, οι επιστήμονες πέρασαν τρία χρόνια μετρώντας επαίνους και επιπλήξεις δασκάλων σε 151 τάξεις σε 19 σχολεία στις πολιτείες του Τενεσσί, του Μιζούρι και της Γιούτα. Οι μετρήσεις έγιναν σε αντιδράσεις 2.536 μαθητών δημοτικού και νηπιαγωγείου ηλικίας 5-12. Στις μισές τάξεις είχε ζητηθεί από τους δασκάλους να διδάσκουν όπως δίδασκαν συνήθως, ενώ στους άλλους μισούς είχε ζητηθεί να εφαρμόσουν ένα πρόγραμμα που ονομαζόταν ΟΠΣΤ (Ομάδες Παρέμβασης στη Σχολική Τάξη, μτφρ. CW-FIT), το οποίο παρέχει στους δασκάλους εναλλακτικές μεθόδους διδασκαλίας από το 2005.\nΣύμφωνα με αυτό το πρόγραμμα, οι δάσκαλοι πρώτα διδάσκουν στα παιδιά κοινωνικές δεξιότητες μέσα από την επανάληψη, τη συζήτηση και το παιχνίδι ρόλων. Έπειτα, χωρίζουν τα παιδιά σε ομάδες και τα επαινούν όταν ακολουθούν τις καλές κοινωνικές συμπεριφορές. Όταν η ομάδα πετύχει έναν προκαθορισμένο στόχο τότε ο δάσκαλος τα επιβραβεύει ενώ παράλληλα τα επαινεί. Εάν οι μαθητές αποτύχουν στο πρώτο επίπεδο της εκπαίδευσής τους, υπάρχουν κι άλλα επίπεδα γι’ αυτούς. Η έρευνα έδειξε ότι τα παιδιά που συμμετείχαν σ’ αυτό το πρόγραμμα, είχαν μεγαλύτερο κίνητρο. Παράλληλα, μειώθηκε η κακή διαγωγή.\nΌσο περισσότερος έπαινος τόσο το καλύτερο\nΗ επικεφαλής της έρευνας όρισε τον έπαινο ως μία «λεκτική ένδειξη αποδοχής» όταν ένας μαθητής συμπεριφέρεται σωστά, παρά απλά όταν γνωρίζει τη σωστή απάντηση. Η επίπληξη ορίστηκε ως «λεκτική μη αποδοχή (συμπεριλαμβανομένης απειλής ή μαλώματος)» στην κακή διαγωγή, ή οδηγία ότι η συμπεριφορά πρέπει να σταματήσει.\nΤο αποτέλεσμα ήταν γραμμικό—όσο περισσότερος έπαινος, τόσο περισσότερη συνεργασία μεταξύ μαθητών και προσοχή στις οδηγίες. Οι δάσκαλοι που επαινούσαν περισσότερο τους μαθητές τους, είδαν 30% αύξηση στην καλή διαγωγή. Ακόμα και αν οι δάσκαλοι επαινούσαν τόσο όσο επέπλητταν, πάλι η συγκέντρωση στις εργασίες αυξήθηκε κατά 60%. Ωστόσο, αν οι δάσκαλοι μπορούσαν να αυξήσουν την αναλογία επαίνου-επίπληξης σε 2:1 ή και περισσότερο, θα έβλεπαν περισσότερες βελτιώσεις στην τάξη.\n«Η συμπεριφορά που ενισχύεται αυξάνεται», λένε οι ερευνητές. ¨Επομένως, εάν οι δάσκαλοι επαινούν την καλή συμπεριφορά των μαθητών-όπως το να ακούν τον δάσκαλο, να ζητάνε βοήθεια με ωραίο τρόπο κλπ.- είναι λογικό επακόλουθο ότι αυτή η συμπεριφορά θα αυξηθεί και η μάθηση θα βελτιωθεί.». (Πηγή: sacramento.cbslocal.com, Μετάφραση-Απόδοση: philosophyreturns.gr)


Μαρτίνς: «Πάντα ο στόχος μας είναι η νίκη» - RedNews.gr - Τα νέα του Ολυμπιακού\nΜαρτίνς: «Πάντα ο στόχος μας είναι η νίκη»\nΟ Ολυμπιακό αφήνει πίσω του την ήττα από την Άρσεναλ, για τους “32” του Europa League, καθώς ακολουθεί το μεγάλο ντέρμπι της Τούμπας, απέναντι στον ΠΑΟΚ.\nΜε δηλώσεις του στην κάμερα της NOVA, ο Πέδρο Μαρτίνς μίλησε και για το ματς κόντρα στους “Κανονιέρηδες”, αλλά και για το παιχνίδι της Κυριακής, τονίζοντας πως, όπως και χτες, έτσι και κόντρα στον Δικέφαλο, μοναδικός στόχος είναι η νίκη.\nΓια το ματς με την Άρσεναλ: «Από κάθε παιχνίδι μπορείς να μάθεις και να πάρεις πράγματα, είτε αυτό είναι για τις εγχώριες διοργανώσεις είτε απέναντι σε μια μεγάλη ευρωπαϊκή ομάδα όπως η Άρσεναλ. Ξεκινήσαμε δυνατά, χθες, δημιουργώντας μεγάλες ευκαιρίες για να σκοράρουμε στα πρώτα 15 λεπτά όμως στη συνέχεια ο αντίπαλός μας ισορρόπησε τα πράγματα και μας δυσκόλεψε αρκετά στα τελευταία 15 λεπτά του πρώτου μέρους.\nΑυτό μας ανάγκασε να αλλάξουμε την τακτική μας. Στο ημίχρονο μίλησα με τους παίκτες για το τι έπρεπε να κάνουμε έτσι ώστε να είμαστε καλύτεροι. Όντως στο δεύτερο μέρος και μέχρι να δεχθούμε το γκολ, ήμασταν καλύτεροι, αρκετά ισορροπημένοι σαν ομάδα και είχαμε τον έλεγχο. Στο τελευταίο δεκάλεπτο και μετά το γκολ που δεχθήκαμε, χάσαμε την ισορροπία και τον έλεγχο και γενικά από όλη αυτή τη διαδικασία πιστεύω πως υπήρξαν πολλά πράγματα που οφείλουμε να μάθουμε.\nΠαίξαμε απέναντι στην Άρσεναλ που διαθέτει παίκτες σε ανώτερο ποιοτικό επίπεδο από τους δικούς μας όμως σε πολλά σημεία του αγώνα δεν ήμασταν απλά πιο ισορροπημένοι σαν ομάδα, αλλά ήμασταν πολύ καλύτεροι!\nΣε γενικές γραμμές ήμασταν καλοί όμως σε ομάδες όπως η Άρσεναλ τη διαφορά μπορεί να την κάνουν οι ποιοτικοί παίκτες και νομίζω πως αυτό ακριβώς έγινε στο συγκεκριμένο παιχνίδι, όπου οι ποιοτικοί παίκτες των αντιπάλων μας άλλαξαν τα δεδομένα. Είναι αλήθεια πως αγγίξαμε το 60% της κατοχής στο ξεκίνημα κι αυτό είναι εντυπωσιακό.\nΣτη συνέχεια μίλησε η ποιότητα των παικτών της Άρσεναλ. Όπως εξελίχθηκε το ματς θα μπορούσαμε να παίξουμε για την ισοπαλία, όμως αυτό δεν συμβαδίζει με την φιλοσοφία και την ιδεολογία που έχουμε ως ομάδα! Γενικά πιστεύω πως όποιος παίζει για την ισοπαλία, στο τέλος χάνει. Εμείς παίξαμε για τη νίκη και ρισκάραμε από ένα σημείο κι έπειτα στην εξέλιξη του αγώνα».\n«Πάντα ο στόχος μας είναι η νίκη! Είμαι βέβαιος πως θα πάμε εκεί να παίξουμε καλά και να πάρουμε το αποτέλεσμα που θέλουμε. Είμαστε καλά προετοιμασμένοι γι’ αυτό! Ναι μεν δεν έχουμε το ιδανικό διάστημα για να ξεκουραστούμε, όμως προσωπικά πιστεύω στις ικανότητες του staff της ομάδας, αφού ήδη έχει ξεκινήσει η αποκατάσταση. Έχουμε τις δυνατότητες να κάνουμε ένα καλό παιχνίδι και να πάρουμε το αποτέλεσμα. Φυσικά και σε κάθε αγώνα ο μοναδικός μας στόχος είναι η κατάκτηση της νίκης.\nΟ ΠΑΟΚ είναι μια δυνατή ομάδα, η οποία έχει κάνει αρκετές αλλαγές τελευταία αντικαθιστώντας τους έμπειρους με πιο φρέσκους παίκτες. Είναι συν-διεκδικητής του τίτλου όμως εμείς πιστεύω πως θα κάνουμε αυτό που πρέπει για να κερδίσουμε. Γενικά στο δεύτερο γύρο οι αριθμοί δείχνουν πως έχει βελτιώσει πάρα πολύ τις αμυντικές του επιδόσεις κι αυτό είναι το σημείο αναφοράς για τη συγκεκριμένη ομάδα στο συγκεκριμένο χρονικό διάστημα. Δεν υπάρχουν και πολλά πράγματα που μπορεί να κρύψει ο ένας προπονητής από τον άλλο σε τέτοια παιχνίδια. Τη διαφορά θα κάνουν οι παίκτες σε ατομικό επίπεδο, οι στημένες φάσεις, τα ποσοστά κατοχής και κάποια στοιχεία στον τρόπο παιχνιδιού μας».\nΓια το αν θα προχωρήσει σε αλλαγές και αν θεωρεί το ντέρμπι της Κυριακής ως μία προσωπική πρόκληση, αφού δεν έχει κερδίσει στην Τούμπα: «Σημασία έχει ο Ολυμπιακός να πάρει τη νίκη κι όχι ο Πέδρο Μαρτίνς».\nΗ Θύρα 7 έπαιξε… μεγάλη μπάλα και με την Άρσεναλ (vid)\nΆυπνος πήγε στου Ρέντη ο Μαρτίνς. Τι είπε στους παίκτες


Τι κρύβει ο ξαφνικός πόλεμος Μαξίμου - Στουρνάρα\nΠρώτη καταχώρηση: Σάββατο, 23 Δεκεμβρίου 2017, 08:30\nΜεγάλο υπόβαθρο και συγκεκριμένες αιτίες έχει ο «πόλεμος Γ. Στουρνάρα-Μαξίμου» με αφορμή την εκτίμηση του πρώτου ότι μετά το τέλος του προγράμματος δεν πρόκειται να υπάρξει «καθαρή έξοδος».\nΗ οργισμένη και κατά πολλούς υπερβολική επίθεση, που εξαπέλυσε στον κεντρικό τραπεζίτη το Μέγαρο Μαξίμου με non paper χθες το βράδυ μπορεί να αποδοθεί στο ότι ο Γιάννης Στουρνάρας με όσα αναφέρονται στην ενδιάμεση έκθεση της ΤτΕ για την οικονομία προσπάθησε να ασκήσει πολιτική.\nΗ πραγματική αιτία για την πρώτη μεγάλη αντιπαράθεση Στουρνάρα-κυβέρνησης μετά τις εκλογές του φθινοπώρου 2015 πρέπει να αναζητηθεί στην ουσία όσων υποστηρίζουν οι δύο πλευρές και ίσως ακόμη βαθύτερα…\nΥπάρχουν και τεχνικά ζητήματα που φέρνουν τις δύο πλευρές αντιμέτωπες, όπως η επιλογή των συμβούλων για την έξοδο της χώρας στις αγορές και ειδικότερα το κόστος που συνεπάγεται κάτι τέτοιο.\nΕντυπωσιακή είναι επίσης η πληροφορία ότι με τις απόψεις Στουρνάρα συντάσσονται και στο Υπουργείο Οικονομικών, χωρίς να λείπουν επιμέρους και όχι καθοριστικές διαφωνίες.\nΟ Ευκλείδης Τσακαλώτος φαίνεται να επιθυμεί ένα δίχτυ ασφαλείας, ενώ το Μαξίμου επενδύει στον πολιτικό αντίκτυπο της «καθαρής εξόδου». Ενδεικτικό είναι ότι κ. Τσακαλώτος δεν έχει τοποθετηθεί ακόμη δημόσια στα όσα υποστήριξε το Γιάννης Στουρνάρας. Την κυβερνητική θέση υποστήριξε με δήλωσή του ο Γιάννης Δραγασάκης.\nΟ Διοικητής της Τράπεζας της Ελλάδος υποστήριξε χθες με τον πιο επίσημο τρόπο-την ενδιάμεση έκθεση για την οικονομία-ότι μετά το τρίτο πρόγραμμα δεν προδιαγράφεται ούτε «καθαρή έξοδος», ούτε απαλλαγή από την επιτροπεία και τον έλεγχο των δανειστών.\nΜάλιστα προχωρά ένα βήμα παραπέρα και προτείνει την εξασφάλιση ενός προληπτικού προγράμματος στήριξης με ξεκάθαρα οικονομικούς όρους.\nΗ τοποθέτηση αυτή και οι σχετικές προτάσεις κινούνται στην ακριβώς αντίθετη κατεύθυνση με το κυβερνητικό αφήγημα, που στηρίζεται στην ομολογουμένως ραγδαία αποκλιμάκωση των επιτοκίων δανεισμού της χώρας.\nΗ κυβέρνηση πιστεύει ότι η αποκλιμάκωση του κόστους δανεισμού θα συνεχιστεί και θα διαμορφώσει ένα ανεκτό από την ελληνική οικονομία περιβάλλον εξασφάλισης απαραίτητων κονδυλίων από τις αγορές για την αναχρηματοδότηση του χρέους.\nΌπως παρατηρείται το περιθώριο των αποδόσεων μεταξύ των 10ετών ελληνικών κρατικών ομολόγων και των αντίστοιχων τίτλων άλλων χωρών της Ζώνης του Ευρώ παρουσιάζει τάση συρρικνώσεως και συνιστά ισχυρή ένδειξη υποχωρήσεως της αβεβαιότητος.\nΟ Γιάννης Στουρνάρας πάλι δεν πιστεύει ότι κάτι τέτοιο μπορεί να συμβεί μόνο με παραδοχές και χωρίς μεταβλητέςΗ κυβέρνηση πιστεύει ότι η αποκλιμάκωση του κόστους δανεισμού θα συνεχιστεί και θα διαμορφώσει ένα ανεκτό από την ελληνική οικονομία περιβάλλον εξασφάλισης απαραίτητων κονδυλίων από τις αγορές για την αναχρηματοδότηση του χρέους\nΚατά την άποψή του τα επιτόκια θα παραμείνουν σε αποδεκτά από τις αντοχές της οικονομίας επίπεδα μόνο εάν έχει εξασφαλιστεί με τους Θεσμούς ένα προληπτικό πλαίσιο στήριξης. Εάν οι ευρωπαίοι εταίροι δηλώσουν με αυτό τον τρόπο ότι σε κάθε περίπτωση είναι αποφασισμένοι να στηρίξουν τη χώρα με κονδύλια, που έχουν εκ των προτέρων εξασφαλίσει με τους απαιτούμενους όρους και προϋποθέσεις.\nΣτην ΤτΕ πιστεύουν ότι το κόστος δανεισμού θα αυξηθεί όταν η χώρα βγει να «ζητήσει» από τις αγορές το πραγματικό ποσό που χρειάζετια για την αναχρηαματοδότηση του χρέους και την κάλυψη των αναγκών της.\n«Είναι άλλο πράγμα να ζητάς 1-2 δισ ευρώ κι άλλο 45-50 δισ ευρώ και μάλιστα μέσα σε έναν χρόνο. Οι αγορές αντιδρούν εντελώς διαφορετικά». Αυτό λένε στην Τράπεζα της Ελλάδος κορυφαίοι παράγοντες εξηγώντας τη στάση και την προτροπή του Γιάννη Στουρνάρα.\nΤο ίδιο φαίνεται να συμμερίζονται και στο υπουργείο Οικονομικών, όσο και εάν το Μαξίμου επιμένει στην άποψή του περί του αντιθέτου.\nΠαρέμβαση Γ. Δραγασάκη\nΠαρέμβαση στη διένεξη και των δύο πλευρών έκανε πριν από λίγο και ο αντιπρόεδρος της κυβέρνησης Γιάννης Δραγασάκης, στηρίζοντας απόλυτα την κυβερνητική θέση.\n«Η Ελλάδα, έπειτα από χρόνια Μνημονίων, έχει επιλέξει το δρόμο εξόδου στις αγορές. Ως χώρα έχουμε κατεύθυνση και ξέρουμε προς τα πού κινούμαστε» δήλωσε ο Γιάννης Δραγασάκης, μιλώντας σε ραδιοφωνικό σταθμό με αφορμή τη θέση του Γιάννη Στουρνάρα για έξοδο στις αγορές με πιστοληπτική γραμμή στήριξης.\nΤελευταία ενημέρωση: Σάββατο, 23 Δεκεμβρίου 2017, 08:33


«Σε πιστεύω». Είναι η πιο σημαντική δήλωση που μπορεί να κάνει κάποιος απέναντι σε ένα θύμα κακοποίησης. Πρόσφατα στην Ισπανία όπου δικάστηκε μια υπόθεση ομαδικού βιασμού, δεκάδες γυναίκες βρέθηκαν έξω από το δικαστήριο κρατώντας μικρά πλακάτ που έγραφαν «Εγώ σε πιστεύω», μήνυμα υποστήριξης και κουράγιου για το νεαρό θύμα. Το ίδιο έγινε σήμερα και στο Καπιτώλιο όπου κατέθεσε η Christine Blasey Ford εναντίον του υποψήφιου για το Ανώτατο Δικαστήριο Brett Kavanaugh για σεξουαλική επίθεση. Πρέπει να πιστεύουμε, πρέπει να ενισχύουμε τα θύματα να μιλάνε χωρίς ντροπή και μετά να αφήνουμε την δικαιοσύνη να κάνει την δουλειά της. REUTERS/Joshua Roberts\nΟταν μεγαλώσω θέλω να μοιάσω στην Σερ. Με κορμάκι και στολή αμαζόνας η ηθοποιός και τραγουδίστρια Cher δίνει την πρώτη της συναυλία για την περιοδεία που κάνει στην Αυστραλία. Αν και το μαρτυριάρικο ίντερνετ λέει ότι είναι 72 χρονών, η ψυχή της το λέει ακόμα. EPA/DARREN PATEMAN\nΙσότητα. Στο στρατό μαζί με τα αγόρια (με σπάνιες εξαιρέσεις λόγω θρησκείας) υπηρετούν οι Ισραηλίτισσες. Στην φωτογραφία μια φανταρίνα στα σύνορα μεταξύ Ισραήλ και Αιγύπτου. REUTERS/ Amir Cohen\nΜουσούδες. Με έμπνευση από τα φίλτρα των κινητών τηλεφώνων για να βγάζουν φωτογραφίες είναι το μακιγιάζ για την επίδειξη του Manish Arora από την εβδομάδα μόδας του Παρισιού. EPA/CHRISTOPHE PETIT TESSON\n27 Σεπτεμβρίου, 2018 27.09.2018 • 21:26


«Σχεδιάζουμε μυαλά»: Η βιομηχανία αποκαλύπτει τα μυστικά των εθιστικών εφαρμογών στα κινητά τηλέφωνα - Grothia\n«Σχεδιάζουμε μυαλά»: Η βιομηχανία αποκαλύπτει τα μυστικά των εθιστικών εφαρμογών στα κινητά τηλέφωνα\nΟ Ράμσεϊ Μπράουν, συνιδρυτής της Dopamine Labs. (CBC News)\nΟ μέσος Καναδός έφηβος βρίσκεται σε πορεία για να περάσει σχεδόν μια δεκαετία της ζωής του κοιτάζοντας ένα smartphone, και αυτό δεν είναι τυχαίο, σύμφωνα με έναν γνώστη των επιχειρήσεων που μοιράστηκε μερικά μυστικά του σχεδιασμού εφαρμογών.\nΤο CBC Marketplace ταξίδεψε στα εργαστήρια Dopamine Labs, μια νέα επιχείρηση στη Βενετία της Καλιφόρνιας, η οποία χρησιμοποιεί τεχνητή νοημοσύνη και νευροεπιστήμη για να βοηθήσει τις εταιρείες να κολλήσουν οι άνθρωποι με τις εφαρμογές τους.\nΈχοντας πάρει το όνομά της από το μόριο του εγκεφάλου που μας χαρίζει ευχαρίστηση, η Dopamine Labs χρησιμοποιεί κωδικοποίηση υπολογιστή για να επηρεάσει τη συμπεριφορά – το πιο σημαντικό, να αναγκάσει τους ανθρώπους να αφιερώσουν περισσότερο χρόνο με μια εφαρμογή και να συνεχίζουν να επιστρέφουν για περισσότερα.\nΟ συνιδρυτής Ράμσεϊ Μπράουν, ο οποίος μελέτησε τη νευροεπιστήμη στο Πανεπιστήμιο της Νότιας Καλιφόρνιας, λέει ότι είναι όλα ενσωματωμένα στο σχεδιασμό.\n«Ζούμε πραγματικά σε αυτή τη νέα εποχή που δεν σχεδιάζουμε μόνο λογισμικό πια, σχεδιάζουμε μυαλά».\nΟ Μπράουν είναι ένας από τους λίγους εμπλεκόμενους της βιομηχανίας που θα μιλούσε. Το CBC Marketplace επικοινώνησε με τους κολοσσούς των κοινωνικών μέσων ενημέρωσης Facebook, Instagram και Snapchat. Κανείς δεν θα έβγαινε για να συζητήσει τις τεχνικές σχεδιασμού τους.\nΟ Μπράουν λέει ότι ελπίζει, μιλώντας στο CBC, οι Καναδοί θα είναι πιο ενημερωμένοι για το πώς χειραγωγούνται για να ξοδεύουν τόσο πολύ χρόνο χρησιμοποιώντας εφαρμογές.\nΓια να κερδίσουν χρήματα, οι εταιρείες “χρειάζονται τα μάτια σας κλειδωμένα σε αυτή την εφαρμογή όσο πιο ανθρωπίνως δυνατόν”, λέει. “Και όλοι βρίσκονται σε μια τεχνολογική κούρσα εξοπλισμών για να σας κρατήσουν εκεί το μεγαλύτερο χρονικό διάστημα”.\nΜία από τις πιο δημοφιλείς τεχνικές, λέει, λέγεται μεταβλητή ενίσχυση ή μεταβλητές ανταμοιβές.\nΠεριλαμβάνει τρία βήματα: ένα έναυσμα, μια ενέργεια και μια ανταμοιβή.\nΜια ειδοποίηση ώθησης, όπως ένα μήνυμα που έχει σχολιάσει κάποιος στη φωτογραφία σας στο Facebook, είναι ένα έναυσμα. Το άνοιγμα της εφαρμογής είναι η ενέργεια. Και η ανταμοιβή θα μπορούσε να είναι ένα “like” ή μια “κοινοποίηση” ενός μηνύματος που δημοσιεύσατε.\nΑυτές οι ανταμοιβές πυροδοτούν την απελευθέρωση ντοπαμίνης στον εγκέφαλο, κάνοντας τον χρήστη να αισθάνεται ευτυχισμένος, ίσως ακόμη και ευφορικός, λέει ο Μπράουν.\n“Απλά ελέγχοντας πότε και πώς δίνεις στους ανθρώπους αυτή τη μικρή έκρηξη ντοπαμίνης, μπορείς να τους κάνεις από το να χρησιμοποιούν [την εφαρμογή] μερικές φορές την εβδομάδα στο να την χρησιμοποιούν δεκάδες φορές την εβδομάδα.”\nΟι ανταμοιβές δεν είναι προβλέψιμες. Δεν παίρνουμε πάντα ένα ”like”, ένα retweet ή μια κοινοποίηση κάθε φορά που ελέγχουμε τα τηλέφωνά μας. Και αυτό είναι που το κάνει καταναγκαστικό, λέει ο Μπράουν.\nΕπιπλέον, λέει, οι προγραμματιστές εφαρμογών χρησιμοποιούν την τεχνητή νοημοσύνη, που είναι ουσιαστικά κώδικας λήψης αποφάσεων, για να προβλέψουν την καλύτερη στιγμή για να πραγματοποιήσουν τις πληρωμές με βάση τα δεδομένα χρήστη που συλλέγουν.\nΜερικοί άνθρωποι δεν μπορούν ούτε να κατεβάσουν το τηλέφωνό τους για να δουν πού περπατούν.\nΤο Snapchat διαθέτει πολλά χαρακτηριστικά που παρακινούν τους χρήστες να συνεχίσουν να κάνουν check-in.\nΓια παράδειγμα, η βαθμολογία Snapchat – ένας λογαριασμός που βασίζεται στα μηνύματα φωτογραφίας που ένας χρήστης στέλνει και λαμβάνει – είναι ουσιαστικά μια ανταμοιβή για να είναι ενεργός στο Snapchat. Οι έφηβοι μπορούν να έχουν βαθμολογίες εκατομμυρίων.\nΈνα χαρακτηριστικό γνώρισμα του Snapchat είναι ένας ακόμη λόγος που είναι εθιστικό. Εμφανίζει τον αριθμό των διαδοχικών ημερών που ένας χρήστης έχει να κάνει snap, ή να στείλει μήνυμα, σε έναν συγκεκριμένο φίλο. Το μήνυμα θα μπορούσε να είναι τόσο ασήμαντο όσο μια εικόνα ενός ποδιού, αλλά ο χρήστης αισθάνεται ότι έχει την υποχρέωση να το στείλει.\nΕίναι μια τεχνική γνωστή ως αποφυγή απωλειών, η οποία συχνά περιλαμβάνει την προσπάθεια να διατηρούνται οι χρήστες σταθεροποιημένοι σε μια εφαρμογή ακόμα και όταν δεν είναι χρήσιμη ή δεν τους αρέσει πια.\nΗ Λίζα Πόντ, κοινωνική λειτουργός στο Κέντρο Εθισμού και Ψυχικής Υγείας (CAMH) στο Τορόντο, βοηθά τους εφήβους και τους γονείς να διαχειρίζονται τη χρήση της τεχνολογίας με πιο υγιεινούς τρόπους.\nΕνώ είναι νωρίς για να είναι γνωστές οι πλήρεις επιπτώσεις στην υγεία, η Ποντ αναφέρει ότι η έρευνα έχει αρχίσει να δείχνει ότι η βαριά χρήση της τεχνολογίας επηρεάζει τη γενική ευημερία μας, συμπεριλαμβανομένης της μνήμης, της συγκέντρωσης, της διάθεσης, του ύπνου, του άγχους και της κατάθλιψης.\nΜια πρόσφατη μελέτη του CAMH δείχνει ότι η χρήση των smartphones από τους έφηβους στο Οντάριο αυξάνεται, με το 16% να δαπανά πέντε ή περισσότερες ώρες σε κοινωνικά μέσα την ημέρα. Πολλοί από τους έφηβους που ερωτήθηκαν ανέφεραν παρενέργειες που περιλαμβάνουν λιγότερη ενέργεια, φόβο έλλειψης, άγχος, ταραχή, απόσυρση και στρες.\nΈτσι, προτείνει στους ανθρώπους να αναλάβουν δράση για να παρακολουθούν και ενδεχομένως να μειώσουν το χρόνο που ξοδεύουν στα τηλέφωνά τους.\nΕδώ είναι μερικές από τις συμβουλές της:\nΚρατήστε τα τηλέφωνα έξω από το υπνοδωμάτιο.\nΑπολαύστε οικογενειακό χρόνο χωρίς τεχνολογία, συμπεριλαμβανομένου του δείπνου χωρίς συσκευές.\nΟι γονείς θα πρέπει να δίνουν το παράδειγμα.\nΑπενεργοποιήστε τις ειδοποιήσεις.\nΠεριορίστε τη χρήση εφαρμογών που δεν έχουν δημιουργική ή εκπαιδευτική αξία.\nMIND CONTROL MINDCONTROL\t2017-11-06


Ο ΧΑΦΙΕΣ: Συνέδριο ΣΥΡΙΖΑ: Η επικύρωση της μνημονιακής μετάλλαξης\nΤο συνέδριο του ΣΥΡΙΖΑ τα είχε όλα ή σχεδόν όλα. Από τις γραφικότητες του άτυπου εκπροσώπου της Εκκλησίας της Ελλάδας, κ. Καμμένου με την προσφώνηση «σύντροφοι και συντρόφισσες», η οποία έγινε δεκτή με ενθουσιασμό , μέχρι την παρουσία (άραγε και την ένταξη;) πρώην κορυφαίων στελεχών του ΠΑΣΟΚ, τα οποία έχουν συμβάλει στη μεταπολιτευτική σαπίλα του πολιτικοοικονομικού συστήματος της χώρας. Από την εμφάνιση αστυνομικών με πολιτικά μέσα στο συνεδριακό χώρο ( έτσι καταντούν όσοι πρωθυπουργοί χάνουν τη λαϊκή υποστήριξη\nνα φοβούνται και τη σκιά τους) μέχρι τη διατύπωση «διαφωνιών» από σημαίνοντα μέλη του κόμματος και της κυβέρνησης. Διάλογος ουσιαστικός, όμως, φαίνεται να μην έγινε. Το βέβαιο είναι ότι οι αποφάσεις κινήθηκαν αυστηρά μέσα στο μνημονιακό πλαίσιο. Εξάλλου ο πρωθυπουργός φρόντισε εγκαίρως να υπενθυμίσει στα Λατινικά ότι οι συμφωνίες τηρούνται.\nΕκείνο που χαρακτήρισε πάντως το συνέδριο ήταν τα μεγάλα λόγια, τα οποία ακούστηκαν για μια ακόμη φορά από τον ίδιο εκφωνητή. Αυτό που φάνηκε έντονα ήταν η αγωνιώδης προσπάθεια του κ. Τσίπρα να τονώσει το κουρασμένο ακροατήριο του, να ανεβάσει τη χαμηλή αυτοπεποίθηση των συνέδρων και να δημιουργήσει προσδοκίες. Έτσι δανείστηκε σλόγκαν του ΠΑΣΟΚ ( να ξανασηκώσουμε τον ήλιο πάνω από την Ελλάδα) και λόγια του Ηλιού, χρησιμοποίησε φράσεις γεμάτες βερμπαλισμό και ποιητικές εκφράσεις και έδωσε ξανά υποσχέσεις για διευθέτηση του χρέους σύντομα. Μάλιστα υπογράμμισε ότι δε θα δεχτεί άλλες αναβολές. Λίγο αργότερα το αφεντικό του, ο κ. Σόιμπλε, του τράβηξε το αυτί και τον επανέφερε στην τάξη δηλώνοντας ότι η όποια συζήτηση για το χρέος θα γίνει μετά το 2018. Μίλησε , επιπλέον, για σταθερές συμμαχίες, που μόνον εκείνος βλέπει να οικοδομούνται στην Ευρώπη, καυχήθηκε ότι η κυβέρνηση του είναι για τα δύσκολα και ξαναθυμήθηκε το όραμα του , δηλαδή το σοσιαλισμό του 21ου αι. Λόγια της καραβάνας.\nΕπιπλέον ο αρχηγός του ΣΥΡΙΖΑ ξεκαθάρισε με έμφαση ότι η έξοδος από το ευρώ δεν αποτελεί προοδευτικό σχέδιο. Άρα τέτοιο είναι ο δικός του μονόδρομος, δηλαδή η παραμονή στην ευρωζώνη και η εφαρμογή της πιο σκληρής λιτότητας που εκτόξευσε την ανεργία, πολλαπλασίασε τη φτώχεια, οδήγησε σε μαρασμό την ελληνική οικονομία και βύθισε σε απόγνωση την ελληνική κοινωνία; «Η έξοδος θα οδηγούσε σε μια ιστορικού χαρακτήρα στρατηγική ήττα», είπε. Δεν μας πάει, λοιπόν, εκεί και μάλιστα με μαθηματική ακρίβεια ο επτάχρονος μνημονιακός τυφώνας, η λεηλασία του πλούτου, το ξεπούλημα των δημόσιων υποδομών και η υποταγή της χώρας στους τοκογλύφους; Στον εικονικό κόσμο του πρωθυπουργού την απάντηση έδωσε η ίδια η πραγματικότητα. Την ώρα που μιλούσε εκατοντάδες πολίτες στήθηκαν σε μια ακόμη τεράστια ουρά για να πάρουν μια σακούλα με τρόφιμα που προσέφερε μια ΜΚΟ στην Αχαρνών. «Η αλήθεια τυφλώνει όπως το φως», είπε ο A. Camus\nΑκούστηκαν, ωστόσο, και άλλα ωραία κυρίως από στελέχη της τάσης των 53 με κορυφαία τη φράση του κ. Λάμπρου ότι «το μνημόνιο δεν είναι δικό μας(!!!)». Εδώ η λογική σηκώνει τα χέρια ψηλά. Αλήθεια ποιοι υπέγραψαν και εφαρμόζουν το μνημόνιο; Δεν είναι ο υπουργός Οικονομικών και επικεφαλής της τάσης των 53 που διαπραγματεύτηκε τη συμφωνία και την ακολουθεί πιστά; Δεν κυβερνά τη χώρα ο ΣΥΡΙΖΑ; Σε ηλίθιους απευθύνονται; Τόσο πολύ υποτιμούν τη νοημοσύνη μας;\nΜάλλον, γιατί δε σταμάτησαν εδώ. «Σε λίγο θα χαράξει» τόνισε στη δευτερολογία του ο πρωθυπουργός κλείνοντας τις εργασίες του Συνεδρίου. Αυτό αποτελεί δημόσια αποδοχή ότι η ακολουθούμενη πολιτική του πιο ακραίου νεοφιλελευθερισμού θα μας βγάλει από το αδιέξοδο και επικυρώνει με απόλυτο τρόπο τη μνημονιακή μετάλλαξη του ΣΥΡΙΖΑ. Κυνικοί, αναξιόπιστοι, λαϊκιστές και προκλητικοί ο κ. Τσίπρας και μια πλειάδα στελεχών μεταμορφώθηκαν σε πολιτικούς απατεώνες. Αυτή η συμπεριφορά αποτελεί πραγματικά ιστορική ήττα όχι για την αριστερά με την οποία δεν έχουν καμία σχέση, αλλά για την κοινωνία που τους εμπιστεύτηκε. Κανένα ψέμα δεν αντέχει στο χρόνο( αλλ’ ουδέν έρπει ψεύδος εις γήρας χρόνου) μας υπενθυμίζει ο Σοφοκλής στους Ιχνευτές. Αιώνια αλήθεια ειδικά για εκείνους που είναι συστηματικοί ψεύτες, κ. πρωθυπουργέ.\n*Eκπαιδευτικός στο 6ο Λύκειο Καλαμάτας\nΣτην γραμμική Β συνομιλούσαν οι πράκτορες της ομάδας Έψιλον που χτύπησαν τον Μπουτάρη


Αυτός διεκδικεί τον τίτλο του πιο επικίνδυνου δρόμου στην Ελλάδα - THERMISnews.gr\nHome / ΕΛΛΑΔΑ / ΠΑΡΑΞΕΝΑ / Αυτός διεκδικεί τον τίτλο του πιο επικίνδυνου δρόμου στην Ελλάδα\nΑυτός διεκδικεί τον τίτλο του πιο επικίνδυνου δρόμου στην Ελλάδα\n7.5.22 ΕΛΛΑΔΑ, ΠΑΡΑΞΕΝΑ\nΒρίσκεται στα Χανιά της Κρήτης και μιλάμε για τον στενό επαρχιακό δρόμο Καλλικράτη-Καψόδασος\nΗ τοποθεσία, η άγρια αλλά και μαγευτική ομορφιά του σε ξεγελάνε… Όσο ωραίος δείχνει, άλλα τόσο επικίνδυνος είναι, τουλάχιστον φαίνεται «φαβορί» γι αυτόν τον τίτλο. Που βρίσκεται; Στα Χανιά της Κρήτης. Μιλάμε για τον στενό επαρχιακό δρόμο Καλλικράτη-Καψόδασος, στο οροπέδιο Καλλικράτη, στην ανατολική πλευρά των Λευκών Ορέων.\nΈχει μήκος 11 χιλιόμετρα και αποτελείται από 27 συνολικά φουρκέτες.\nΤι είναι οι φουρκέτες;\nΟι στροφές σε δρόμο με πολύ οξεία εσωτερική γωνία. Αυτές λοιπόν σε ανεβάζουν σε υψόμετρο έως και 800 μέτρων από το επίπεδο της θάλασσας, κάτι που όπως καταλαβαίνετε απαιτεί τεράστια προσοχή.\nΑυτός διεκδικεί τον τίτλο του πιο επικίνδυνου δρόμου στην Ελλάδα Reviewed by . on 7.5.22 Rating: 5


Kosmos Zine - Ο Μύθος της Αιώνιας Επιστροφής\nΔημοσιεύθηκε: 02 Saturday October @ GTB Daylight Time\nΣτο μάτι του ερευνητή, το ζήτημα της μετά θάνατον ζωής στη Μεσοποταμία είναι ένα από τα πλέον ενδιαφέροντα ζητήματα, συγκρινόμενο ιδιαίτερα με τις απόψεις των Αιγυπτίων. Θεωρείται ότι οι Αιγύπτιοι είχαν μια πολύ πιο αισιόδοξη άποψη της μετά θάνατον ζωής μετά από το ζύγισμα των ψυχών που πραγματοποιείτο από τη Μάατ, σε σύγκριση με τους Μεσοποτάμιους. Για αυτούς η μεταθανάτια ζωή ήταν μια φοβερή εμπειρία, σύμφωνα με την οποία οι νεκροί έτρωγαν σκόνη και φορούσαν φτερά ως ενδύματα, θρηνώντας στις σφαίρες του Κάτω Κόσμου και της Ερεσκιγκάλ. Ωστόσο, τούτη η εικόνα δεν αντιπροσωπεύει τη μοναδική αλήθεια, παρόλο που ο μύθος της Καθόδου της Ινάνα και το Έπος του Γκιλγκαμές δείχνουν προς αυτήν ακριβώς την κατεύθυνση.\nΘα μπορούσαμε πιθανώς να θεωρήσουμε ότι οι Μεσοποτάμιοι πίστευαν στην αιώνια επιστροφή, μια έννοια που ίσως θα μπορούσε να παρομοιαστεί γενικά με τη γνωστή μας ιδέα για τη μετενσάρκωση. Απ' ό,τι φαίνεται, πίστευαν στην επιστροφή της ψυχής από τον κάτω κόσμο μετά από το φυσικό θάνατο, ότι η κάθοδος στη Γη Δίχως Επιστροφή ήταν ένα απαραίτητο στάδιο εξαγνισμού για τις ανεκπλήρωτες πράξεις και τις αδικίες. Έτσι το πνεύμα, η ψυχή, εξασφάλιζε την επιστροφή του και αυτό οφειλόταν στη σύνδεση που υπήρξε μεταξύ του ουρανού και της γης, ή του Ντουράνκι. Στην πραγματικότητα η ιδέα της καθόδου και της επιστροφής είναι ένα μοτίβο που απαντάται σχεδόν σε όλες τις μυθολογίες. Πρόκειται για την κεντρική σωτηριολογική άποψη της παγκόσμιας μυθολογίας, σύμφωνα με την οποία το πέρασμα από τον ένα κόσμο στον άλλο απαιτεί μια συγκεκριμένη θυσία, είτε από μέρους των θεών είτε από μέρους των ανθρώπων, χάριν της σωτηρίας του ατόμου ή του κόσμου.\nΗ ιδέα της μετενσάρκωσης για τους Σουμέριους είναι τόσο προφανής, ώστε δε χρειαζόταν καν να την αναφέρουν. Οι Μεσοποτάμιοι κρατούσαν προσεκτικές σημειώσεις για την ανατολή και τη δύση του Ήλιου καθημερινά. Παρατηρούσαν, επίσης, την κυκλική επιστροφή των εποχών, τους πλανήτες και τα αστέρια που περιστρέφονται διαρκώς στον ουράνιο θόλο και επιστρέφουν σε προκαθορισμένα σημεία στον ουρανό. Θεώρησαν ότι όλα ήταν κυκλικά, και συνεπώς ήταν φυσικό να εξετάσουν τη ζωή και το θάνατο με την ίδια προοπτική. Αυτή την άποψη υιοθετεί και ο διαπρεπής Ασυριολόγος Ζαν Μποτερό στο έργο του Μεσοποταμία: Γραφή, Συλλογισμός και Θεοί, όπου παρουσιάζει αμέτρητα παραδείγματα της προσπάθειας που κατέβαλαν οι Μεσοποτάμιοι για να καταγράψουν και να συγκρίνουν τα στοιχεία, που καταδεικνύουν σαφώς τις αρχές του επαγωγικού συλλογισμού.\nΑν εξετάσουμε τη σουμεριακή μυθολογία, θα δούμε πολλές ιστορίες καθόδου και ανάβασης. Όλες αυτές οι ιστορίες επιβεβαιώνουν τη στενή σχέση μεταξύ του Μεγάλου Βάθους και του Μεγάλου Ύψους, ένα κυκλικό σχέδιο, μια αιώνια επιστροφή και μια ροή μεταξύ όλων των σφαιρών της ύπαρξης. Εδώ φαίνεται καθαρά το γεγονός ότι αρχαίοι οι Σουμέριοι είχαν δει τη σχέση μεταξύ του ουρανού και της γης ως αιώνια ροή, που απεικονίζει το δεσμό ή το Ντουράνκι μεταξύ του Μεγάλου Πάνω και του Μεγάλου Κάτω ως κεντρικό πυρήνα για τη θρησκεία τους. Ο θάνατος, λοιπόν, δεν μπορεί να είναι αυτοσκοπός σε μια κοσμοθεωρία, σύμφωνα με την οποία τα βάθη βρίσκονται σε διαρκή επαφή με τα ύψη.\nΚάθοδος και Εξύψωση\nΑρχικά, η κάθοδος στον κάτω κόσμο είναι ένα σταθερό μοτίβο στη Μεσοποταμία και αφορά στο θρίαμβο του πνεύματος πάνω στην επιθυμία, την αδικία ή την ενοχή. Οι ιστορίες της καθόδου περιέχουν πάντα την προειδοποίηση ότι δεν πρέπει κανείς να αποτολμήσει το πέρασμα στον κάτω κόσμο, πιστεύοντας πως θα επιστρέψει. Οι νόμοι του κάτω κόσμου δεν μπορούν να αλλάξουν. Παρόλα αυτά η Ινάνα κατέβηκε για να συναντήσει τον άλλο της εαυτό, τη βασίλισσα του κάτω κόσμου Ερεσκιγκάλ. Όντας ταυτόχρονα ο εραστής και η αγαπημένη, έρχεται και πάλι στην επιφάνεια ως όραμα της θριαμβευτικής ανθρωπότητας που ξεπερνά όλους τους θανάτους. Ο Ενλίλ κατέβηκε στον κάτω κόσμο μετά το βιασμό της Νινλίλ, η οποία μετατρέπεται από παρθένος-κόρη σε σύζυγο Κυρίου του Αέρα και κατόπιν τρέχει ξοπίσω του για να τον βοηθήσει να επανέλθει στον Επάνω Κόσμο. Βλέπετε, ακόμη και Ενλίλ, ο σημαντικότερος των νέων Θεών Ανουνάκι, έπρεπε να υποβληθεί στην τιμωρία για μια φοβερή πράξη στην πιο παθιασμένη από όλες τις ιστορίες της καθόδου. Εντούτοις η Νινλίλ, ως αγαπημένη, παρόλο που θα μπορούσε να είναι η σκληρότερη κριτής του Ενλίλ, πέταξε ξοπίσω του για να τον σώσει, να τον φέρει πίσω στα ύψη και να γίνει σύντροφός του σε όλα τα επίπεδα. Όλοι τους αντιμετώπισαν τις τρομερότερες δοκιμασίες και επέστρεψαν πίσω στους ουρανούς επιτυγχάνοντας τον εξαγνισμό, τη θεραπεία και τη δυνατότητα για μεγαλύτερη εξέλιξη. Είναι επομένως σαφές ότι οι επιστροφή από τον κάτω κόσμο, παρά τις ενάντιες προειδοποιήσεις μπορεί να επιτευχθεί, αλλά μόνο με το θρίαμβο του πνεύματος, με την κατάκτηση της αδυναμίας, με την απαραίτητη απώλεια, προκειμένου να επιτευχθεί η μετουσίωση.\nΑπό την άλλη, οι ιστορίες της ανόδου είναι λιγότερες, αλλά συνδέονται με εξίσου επικίνδυνα ταξίδια, των οποίων η επιστροφή δεν είναι ποτέ εγγυημένη για τους αδύναμους και τους άπιστους. Στο μύθο ο Αντάπα ανέρχεται στους ουρανούς για να συναντήσει τον Ανού, έτσι ώστε να μπορεί να δικαιολογηθεί μπροστά στον Πατέρα Ουρανό για την ασέβειά του προς τον Νότιο Αέρα. Ο Αντάπα είναι ένας πρώιμος Σολομών, ο σοφός και ιερέας-βασιλιάς της Εριντού. Αρνείται την αθανασία για να επιστρέψει στον Μέσο Κόσμο, αντί να μείνει με τους Μεγάλους Θεούς στα Ύψη, δεδομένου ότι ο Ανού του είχε δώσει την ευκαιρία να μείνει εκεί, τρώγοντας και πίνοντας από το τραπέζι των Θεών. Ο Αντάπα αρνείται την προσφορά, επειδή ο Ένκι, ο προσωπικός θεός του, τον είχε προειδοποιήσει να μην το κάνει, αν δεν ήθελε να πεθάνει. Ο Αντάπα καταλαβαίνει πως θα έχει την αιώνια ζωή, μόνο αν ζήσει την ολοκληρωτική εμπειρία της ζωής στο φυσικό κόσμο, και συνεπώς δε χρειάζεται το δώρο του Ανού. Δε χρειάζεται την αιώνια ζωή που του προσφέρει ο Ανού, επειδή χρειάζεται η παρουσία του στη γη. Είναι ο ιερέας-βασιλιάς, το θεμέλιο του κράτους που χτιζόταν στην Εριντού, τον τόπο στον οποίο η βασιλεία κατήλθε από τους ουρανούς. Πρόκειται για μια μεσοποτάμια ιστορία ανάβασης και επιστροφής, το μυστήριο της οποίας παρουσιάζει τον κύκλο και τη σύνδεση μεταξύ του ουρανού και της γης, του μεγάλου Πάνω και του μεγάλου Κάτω όχι ως αντίθετους κόσμους, αλλά συμπληρωματικούς σε έναν ατέρμονο κύκλο.\nΗ πτήση του Ετάνα στους ουρανούς για να συναντήσει την Ιστάρ και να αρπάξει το Φυτό της Ζωής, δείχνει επίσης μια επιτυχημένη περίπτωση της ανάβασης και την υπόσχεση μιας σημαντικής εκπλήρωσης με την επιστροφή στη φυσική πραγματικότητα. Ο Ετάνα είναι μυθική και ιστορική μορφή συνάμα, καθώς το όνομά του βρίσκεται στο σουμεριακό κατάλογο των βασιλέων. Στο μύθο που φέρει το όνομά του, παρουσιάζεται να επιθυμεί έναν κληρονόμο. Έτσι, πετάει στη ράχη ενός αετού για να συναντήσει την Ιστάρ και να τη ρωτήσει για το Φυτό της Ζωής, έτσι ώστε να αποκτήσει ένα διάδοχο. Το κείμενο είναι τεμαχισμένο, αλλά ξέρουμε από τον κατάλογο των βασιλέων πως είχε ένα γιο, και ότι πέτυχε το στόχο του στη ζωή. Λαμβάνοντας τούτα τα παραδείγματα υπ' όψιν, βλέπουμε πως η άνοδος και η κάθοδος είναι μια σταθερά στους μεσοποτάμιους μύθους και τη θρησκεία. Από τα Μεγάλα Ύψη στο Μεγάλο Κάτω όλοι επιστρέφουμε σε όλους τους κόσμους με τα δώρα του μυαλού, του σώματος, της καρδιάς και της ψυχής. Όλοι κάποτε μπορούμε να τολμήσουμε την υπέρβαση, με στόχο πάντα την εξύψωση του κόσμου που μας περιβάλλει. Φυσικά η όλη διαδικασία που περιγράφεται δεν είναι δυνατόν να μη φέρνει στο νου μας την πορεία και τις περιπέτειες του ήρωα, έτσι όπως παρουσιάζεται από τον Τζ. Κάμπελ (Joseph Campbell). Ο ήρωας ταξιδεύει είτε στον κάτω κόσμο ή στον πάνω κόσμο, περνώντας πάντα μέσα από δοκιμασίες. Αυτές οι δοκιμασίες είναι το καμίνι της ψυχής. Εκεί σφυρηλατείται η πρόθεση και η εμμονή στο στόχο. Εκεί η ψυχή αντιλαμβάνεται το ζητούμενο και το περιεχόμενο της ολοκλήρωσής της. Αν τολμήσει ανταμείβεται, αλλά θυσιάζοντας πάντα τον παλιό της εαυτό. Αν διστάσει, θα γκρεμιστεί από ύψη δυσθεώρητα στο θάνατο και τον αφανισμό –εξ ου και οι απειλές για το δρόμο δίχως επιστροφή.\nΕδώ μπορούμε να παραθέσουμε κάποιες αναφορές που τεκμηριώνουν τούτη την υπόθεση από τις «Φοινικικές Επιστολές» του Γουίφρεντ Ντέιβις (Wilfred Davies) και του Τζ. Ζουρ (G Zur). Σε ό,τι αφορά στην Ιστάρ αναφέρουν : «Η Ιστάρ είναι όλα αυτά και περισσότερα. Είναι αναγεννημένη... Γνώριζε, ω πρίγκηπα, ότι ο θάνατος είναι πηγή ζωής, πως η ζωή είναι η αιτία του θανάτου... Ο Ντουμούζι, ο εραστής της, πρέπει να πεθάνει προκειμένου να ζήσει. Εκείνη είναι ο ρυθμός, και όλοι οι ρυθμοί έχουν ένα τέλος, το θάνατο, όλοι έχουν μιαν αρχή». Για τον Νεργκάλ αναφέρεται: «Υπάρχουν πολλές μορφές ηρωισμού. Υπάρχει εκείνη η μορφή που αντιπροσωπεύει μια θαυμαστή ανοησία, αφού ο ήρωας δεν επιτυγχάνει τίποτα, δε σώζει τους ανθρώπους του μήτε τη ζωή του, αλλά παίρνει στο θάνατο μαζί του όσο το δυνατόν περισσότερους από τους εχθρούς του. Θα δώσει στον κάτω κόσμο μάχες που δεν κέρδισε, γιατί είναι λυπηρό να πεθαίνει κανείς άδοξα. Όλα όσα έπραξε του παρουσιάζονται κι έχει την ευκαιρία να δει αν λυπάται για τις ενέργειές του ή όχι. Αν λυπάται για αυτά που απέτυχε να κάνει ή τα λάθη του, τότε θα φέρει το βάρος στην επόμενη ζωή του, ώσπου να βγει νικητής. Εδώ βρίσκεται ο μύθος της δικαιοσύνης: οι κριτές του κάτω κόσμου στέλνουν σε κάθε άτομο τα εγκλήματά του. Ανάλογα με το αν τα αγαπά ή τα μισεί, θα ελκυστεί από τα ίδια γεγονότα, τον ίδιο χρόνο, δίχως τέλος, μέχρι να κατανοήσει». Ο Νεγκράλ είναι «η πυρά, ο καταστροφέας, αντιπροσωπεύει τον τελευταίο περιορισμό. Όταν πεθαίνει κανείς, αν φοβηθεί, καίγεται στις φλόγες του δικού του τρόμου. Ξεσκίζεται από τα σκυλιά των ανεκπλήρωτων επιθυμιών του, κόβεται σε κομμάτια από την ενοχή του, μέχρις ότου εξαγνιστούν όλα όσα τον δένουν και να μείνει από την πυρά μόνο ένα μικρό κομμάτι μέταλλο –που μπορεί να είναι χρυσός, ασήμι, χαλκός, κασσίτερος, μολύβι κ.λπ. Αυτή η δοκιμασία ωστόσο είναι καθημερινή, πραγματώνεται από ανάσα σε ανάσα. Κάθε μέρα ο άνθρωπος πεθαίνει στον ύπνο και ξαναγεννιέται στο φως της μέρας. Τα όνειρά του τον στοιχειώνουν στον ύπνο-θάνατο με τις πράξεις της ημέρας. Εδώ ακριβώς πρέπει να είναι ήρωας ο άνθρωπος, να περπατά άφοβα στη γη του δικού του κάτω κόσμου, να χλευάζεται από τους νόμους που ο ίδιος αψήφησε. Πρέπει να συναντήσει τους δαίμονες που ο ίδιος έχει δημιουργήσει, να δώσει τις καθημερινές του μάχες. Αυτή είναι η δικαιοσύνη και η ιδέα της κρίσης. Ανάμεσα στην μιαν ανάσα και την επόμενη μπορεί να δει τις δοκιμασίες που περνά, τη μια μετά την άλλη, και να τις αναγνωρίσει βαθειά μέσα του. Μόνον το θάρρος, η επιμονή στην αλήθεια και η διορατικότητα είναι τα όπλα του εδώ».\nΣυνειδητά ή ασυνείδητα στα παραπάνω αποσπάσματα οι συγγραφείς δίνουν την εκπληκτική περιγραφή μιας ψυχαναλυτικής διαδικασίας, που επιτυγχάνεται μέσω των μυθολογικών μοτίβων. Από αυτή την άποψη η ανάβαση και η κατάβαση γίνονται διαδικασίες μετατόπισης της συνείδησης στο προσωπικό και το συλλογικό ασυνείδητο ή στο χώρο του υπερσυνείδητου. Και στις δύο διαδικασίες το πρώτο που συμβαίνει είναι να βρεθεί κανείς μπροστά στη σκιά του, το Φύλακα στο Κατώφλι της Εσωτερικής Παράδοσης. Εκεί έχει να αντιμετωπίσει τον εαυτό του όπως πραγματικά είναι και σε όλες τις περιπτώσεις η εικόνα που βλέπει δεν του είναι αρεστή. Θα μπορούσαμε να πούμε πως μάλλον είναι ιδιαίτερα απεχθής, καθώς συγκεντρώνει όσα στοιχεία συνειδητά απωθούμε. Ωστόσο, η διαδικασία της ολοκλήρωσης της προσωπικότητας είναι στην πραγματικότητα μια συνάντηση με τη σκιά, μια συνάντηση που αργά ή γρήγορα όλοι θα αντιμετωπίσουμε στη διαδικασία της εξέλιξης. Απ' ό,τι φαίνεται στην αρχαιότητα η θρησκεία, από τη σωτηριολογική της σκοπιά, απέβλεπε ακριβώς σε αυτόν τον εξαγνισμό μέσω της ταύτισης του ακροατή ή του θεατή (αρχαίο θέατρο, μυστήρια) του μύθου με τη ροή των δρώμενων και την επακόλουθη ανακάλυψη στοιχείων του μύθου στα περιεχόμενα του εαυτού.\nΟι Φοινικικές Επιστολές, στις οποίες αναφερθήκαμε, είναι ένα τμήμα των μυστηριακών διδασκαλιών -σε γραπτή μορφή- ενός διδάσκαλου προς ένα αφιερωμένο βοηθό του στη μεσοποτάμια παράδοση, ένα είδος σουμεριακής Καββάλα. Περιλαμβάνει 10 επιστολές, κάθε μία από τις οποίες περιλαμβάνει ένα θεό ή θεά, (Ριμόν-Αντάντ, Ναμπού, Ιστάρ, Νεργκάλ, Σαμάς, Μαρντούκ, Ανού, Ενλίλ, Έα- Ένκι, Σιν-Ινάνα) από το δάσκαλο στο βοηθό, που ανταλλάσσονται κατά τη διάρκεια μιας χρονικής περιόδου δύο ετών. Οι επιστολές καλύπτουν τη θεματολογία της κατάρτισης ενός μελλοντικού ιερέα-βασιλιά από ένα δάσκαλο ο οποίος κρατά την ανωνυμία του ως την τελευταία επιστολή. Οι αναφορές στον Νεργκάλ που επιλέξαμε στοχεύουν σαφώς στη μετενσάρκωση, έναν όρο που συναντάμε διαρκώς ως αιώνια επιστροφή. Το κομμάτι του μετάλλου που απομένει μετά το κάψιμο των αρνητικών στοιχείων είναι μια ευθεία αναφορά στο σπόρο της μεγάλης μητέρας Νινχουρσάγκ που όλοι φέρνουμε μέσα μας, και αντιπροσωπεύεται από τις αποδόσεις των μετάλλων στις μεσοποτάμιες θεότητες, ή τον άφθαρτο πυρήνα μέσα μας, τον προσωπικό μας θεό. Θα μπορούσαμε να δούμε επίσης σε αυτήν την αναφορά τη γέννηση μιας πρωτο-αλχημείας, καθώς ένας μεγάλο τμήμα της αλχημικής διαδικασίας, όπως τη γνωρίζουμε, μέσω της μεταστοιχείωσης των μετάλλων, είναι στην πραγματικότητα διαδικασία μεταστοιχείωσης της συνείδησης και των περιεχομένων της ψυχής.\nΕδώ ο Αντάπα των Δίδυμων Ποταμών αναφέρει ένα σκοτεινό μύθο, ο οποίος καταγράφεται πλήρως: «Όταν ο Παρατηρητής κι ο Δεσμοφύλακας χαιρετήσουν τον άνθρωπο, οι Ανουνάκι, οι μεγάλοι θεοί, συγκεντρώνονται. Ο Μάμι, εκείνος που καθορίζει τη μοίρα, αποφασίζει τις μοίρες μαζί τους. Καθορίζουν το θάνατο και τη ζωή, αλλά τις ημέρες του θανάτου δεν τις καθορίζουν». (Ε. Schrader, «Keilinschriftliche Bibliothek», VI, Ι, 228). Είναι μια σαφής δήλωση του γεγονότος ότι οι ημέρες του θανάτου μπορούν να μην είναι αιώνιες τελικά. Θα προσθέταμε ότι ίσως αυτό είναι επίσης το μυστήριο που ενσωματώνεται στην κάθοδο της Ινάνα, η αναγέννηση που υπόσχεται όχι μόνο στον αγαπημένο, τον Ντουμούζι, αλλά στον θνητό άνδρα και τη θνητή γυναίκα, (Ντουμούζι και Γκεστινάνα), που γίνονται επίσης αθάνατοι.\nΟ Μύθος της Δημιουργίας του Άνδρα και της Γυναίκας\nΤο τελευταίο παράδειγμα που σταθεροποιεί το μοτίβο της αιώνιας επιστροφής ως θεμελιώδες και αναγνωρισμένο ζήτημα για τους αρχαίους Μεσοποτάμιους, προέρχεται από το σουμεριακό μύθο της δημιουργίας του άνδρα και της γυναίκας. Ο Ένκι ο μάγος και η Νινχουρσάγκ, η γήινη μητέρα, δημιουργούν την ανθρωπότητα από τα εύφορα ύδατα του Αμπζού (Απσού) και μια χούφτα άργιλο. Φυσάνε στο μίγμα το πνεύμα ενός σκοτωμένου θεού. Στον ίδιο μύθο αναφέρεται πως το πνεύμα του σκοτωμένου θεού αντηχεί σε κάθε ύπαρξη ως ρυθμός τυμπάνου (δύναμη ζωής, ενέργεια;), για να υπενθυμίζει αυτή τη θυσία. Πρόκειται για μια θαυμάσια μεταφορά που παρουσιάζει την ενσάρκωση ως δώρο από τη θεία συνείδηση που παραχωρείται σε όλη την ανθρωπότητα.\nΟ δεσμός που καθιερώθηκε έτσι μεταξύ του ουρανού και της γης, από την αρχή της σουμεριακής θρησκείας, καλεί την ανθρωπότητα να συνεχίσει για τους θεούς τα έργα της ύπαρξης. Αυτή η μεταφορά παρουσιάζει την αλήθεια που δοκίμασαν όλοι οι μυημένοι από αμνημονεύτων χρόνων. Το πνεύμα μπορεί να ενσαρκωθεί μόνο μέσω της αγάπης. Με τον ίδιο τρόπο είναι δυνατόν να ανέλθουμε στα ύψη της θρησκευτικής και εκστατικής εμπειρίας, αποδίδοντας το πνεύμα στα σχέδια της ψυχής μας. Ο θάνατος σε αυτό το πλαίσιο μπορεί πολύ καλά να σημαίνει την απαραίτητη απώλεια, προκειμένου να επιτευχθεί η υψηλότερη συνείδηση, έτσι ώστε να επιτευχθεί η επιστροφή, αλλά μόνο από εκείνον που είναι αντάξιος της καρδιάς, του μυαλού, του σώματος και της ψυχής. Θα μπορούσαμε πολύ καλά, επομένως, να ερμηνεύσουμε το μύθο της δημιουργίας του άνδρα και της γυναίκας σύμφωνα με τους Σουμέριους ως ατέρμονο θαύμα του πνεύματος. Μιας εξαρχής στη σουμεριακή θρησκεία, από τη δημιουργία του άνδρα και της γυναίκας είναι παρών ο αιώνιος δεσμός μεταξύ της ύλης και του πνεύματος. Με βάση αυτή τη θρησκεία το κομμάτι της ύπαρξής μας που ανήκει στο αιώνιο πνεύμα κρίνεται από τους Ανουνάκι του κάτω κόσμου. Αυτές οι θεότητες είναι οι κριτές των ψυχών μας και θα αποφασίσουν πότε είμαστε έτοιμοι να επιστρέψουμε από τη Γη Δίχως Επιστροφή.\nSylvia Brinton Perrera, Η Κάθοδος στη Θεά, Εκδόσεις Ιάμβλιχος, Αθήνα 1990.\nE. Schrader, «Keilinschriftliche Bibliothek», Vol. VI, I, 228.\nJean Bottéro, Mesopotamia: Writing, Reasoning, and The Gods, University of Chicago Press, Chicago, London 1991.\nDavies, Wilfred and Zur G., The Phoenician Letters. Mowat Publishing, Manchester, UK 1979.\nStephanie Dalley, Myths From Mesopotamia, Oxford University Press, Oxford, New York 1989.


Στην Ουγγαρία για διεθνές τουρνουά! – Apollon365\nPosted on August 19, 2019 16:08:02\nΗ Καλαθοσφαιρική μας ομάδα στα πλαίσια της προετοιμασίας της για τη νέα σεζόν θα ταξιδέψει στην Ουγγαρία στα μέσα Σεπτεμβρίου για να πάρει μέρος σε τουρνουά που θα διοργανώσει η Ουγγρική ομάδα Κόρμεντ.\nΗ Ουγγρική ομάδα διοργανώνει ανελλιπώς το συγκεκριμένο τουρνουά που φέτος θα διεξαχθεί από τις 13 μέχρι τις 15 Σεπτεμβρίου. Εκτός από την οικοδέσποινα Κορμέντ και την ομάδα μας θα πάρουν μέρος επίσης το Ρέθυμνο από την Ελλάδα και η Πρίστινα από το Κόσοβο.\nΑξίζει να αναφέρουμε ότι και στις τρεις ομάδες του τουρνουά διετέλεσε ο προπονητής, ο νέος μας κόουτς Τόνι Κωνσταντινίδης. Η ομάδα μας ολοκλήρωσε τον προγραμματισμό της και αρχές Σεπτεμβρίου ξεκινά την προετοιμασία της, που θα περιλαμβάνει φιλικά παιχνίδια που σ΄αυτά συμπεριλαμβάνονται κι αυτά του συγκεκριμένου τουρνουά. Το ιδιαίτερο χαρακτηριστικό του Τουρνουά είναι πως από όλες τις ομάδες έχει περάσει\nΈναρξη εγγραφών και προπονήσεων Ακαδημίας Καλαθόσφαιρας


ΑΠΑΝΤΗΣΗ ΣΕ ΑΝΑΡΤΗΘΕΝ ΣΧΟΛΙΟ....ΤΗΣ κ. ΠΕΠΗΣ ΣΠΗΛΙΩΤΟΠΟΥΛΟΥ\nΠαρακαλώ, επειδή η κ. Πέπη... ( με την οποία ουδέποτε ασχολήθηκα τα τελευταία 15χρόνια και ποτέ δεν βρήκα κάποιο σοβαρό λόγο να παρακολουθήσω ως Εκδότρια - Δημοσιογράφο όπως δηλώνει...), επιχειρεί να εμφανιστεί ότι δεν έχει καμία σχέση με τη σύνταξη και αποστολή σ' εσάς του αναρτηθέντος συκοφαντικού και άκρως αναληθούς σχολίου εναντίον μου, σχετικά με τα πρόσφατα εκπαιδευτικά μου καθήκοντα στο ΙΕΚ Αιγίου, - μη μπαίνοντας καν στη διαδικασία απαντήσεως στην ίδια αφού θα ήμουν τουλάχιστον αφελής στο να μιμηθώ την επιχειρούμενη ανωνυμία της και κατά συνέπεια τον δόλο που εξαρχής είχε να διαδώσει ψευδέστατα και μειωτικά στοιχεία για μένα μέσω διαφόρων ΜΜΕ και μέσω του Aigio.org (κρυβόμενη τάχα...)\n- ενημερώνω εσάς αλλά και τους αναγνώστες σας, ότι αυτά ακριβώς - τα συκοφαντικά πάντα για μένα σχόλια - φρόντισε η ίδια να ανεβάσει την ίδια χρονική περίοδο και στην προσωπική της σελίδα στο Facebook! Πολλοί το διαβάσαμε κι εκεί ...πριν τα αποσύρει άρον -άρον για να μην διασυρθεί.\nΤο αναφέρουν άλλωστε και σχολιαστές του Aigio.org αλλά σαφώς αυτά υπάρχουν και κρατημένα, αρχειοθετημένα πλέον.\nΕίναι κρίμα να συνεχίζεται αυτό το μονόπλευρο "κρυφτούλι".\nΠοιους νομίζει ότι μπορεί να κοροϊδεύει η κ. Σπηλιωτοπούλου;\nΚΡΙΜΑ....ΠΟΛΥ ΚΡΙΜΑ ΓΙ 'ΑΥΤΗΝ!\nΓια όποια άλλη απορία έχει πάντως η καταρτιζόμενη του ΙΕΚ Αιγίου Σπηλιωτοπούλου Σπυριδούλα του Χρήστου, για μένα ως Εκπαιδευτή της εκεί, παρακαλώ ας απευθυνθεί στην Διεύθυνση του ΙΕΚ.\nΠροσωπικά, χρέος και καθήκον μου είναι να συνεργαστώ ουσιαστικά μαζί της στο μάθημα, στο οποίο και την περιμένω ακόμα να φανεί!\nΤην κ. Σπηλιωτοπούλου δεν την έχω φίλη στο facebook, αλλά μπορώ να δω το προφίλ της. Πράγμα που σημαίνει ότι το προφίλ της είναι προσβάσιμο σε όλους. Έχει δε, πάνω από 1500 φίλους οπότε δεν αποτελεί αποδεικτικό στοιχείο για να την ενοχοποιείτε! Μπορεί να το διάβασε ο οποιοσδήποτε κ να το έστειλε επίσης ο οποιοσδήποτε! Ακόμα δηλαδή κ κάποιος που δεν την έχει φίλη!!! Κοινή λογική...\nΤέλος, κ εμείς στην ίδια πόλη μεγαλώσαμε κ ζούμε κ θυμόμαστε τα σχόλια για τη δημοσιογραφική της πορεία σε στήλη σας σε τοπική εφημερίδα.\nΔΗΜΗΤΡΑΚΗ ΡΙΧΕΙΣ ΛΑΔΙ ΜΟΝΟΣ ΣΟΥ ΣΤΗ ΦΩΤΙΑ. ΓΡΑΦΕΙΣ ΟΤΙ Η ΠΕΠΗ ΕΓΡΑΦΕ ΜΕ ΥΠΟΝΟΟΥΜΕΝΑ ΣΤΟ FASEBOOK. ΜA KAI EΣΥ ΕΚΑΝΕΣ ΤΑ ΙΔΙΑ ΠΡΙΝ ΑΠΟ ΚΑΠΟΙΑ ΧΡΟΝΙΑ ΟΤΑΝ ΞΕΚΙΝΗΣΕ Η ΚΥΚΛΟΦΟΡΙΑ ΤΗΣ ΕΦΗΜΕΡΙΔΑΣ ΦΙΛΟΔΗΜΟΣ ΚΑΙ Η ΕΚΠΟΜΠΗ ΔΕΥΤΕΡΟΣ ΚΑΦΕΣ ΣΤΟ ΡΑΔΙΟ ΑΙΓΙΟ. ΜΑΛΙΣΤΑ ΤΙΣ ΜΠΗΧΤΕΣ ΣΟΥ ΤΙΣ ΕΡΙΧΝΕΣ ΚΑΙ ΕΣΥ ΜΕ ΥΠΟΝΟΟΥΜΕΝΑ ΜΕΣΑ ΑΠΟ ΤΗΝ ΣΤΗΛΗ ΣΟΥ ΑΠΟ ΤΗΝ ΕΦΗΜΕΡΙΔΑ ΠΡΩΤΗ. ΝΤΑΛΕ ΚΟΥΑΛΕ ΔΗΛΑΔΗ.!!!


Σ.Ε.ΕΝ. "ΕΡΓΑΤΙΚΗ ΑΛΛΗΛΕΓΓΥΗ": ΔΩΣΤΕ ΔΥΝΑΜΗ ΣΤΟΝ ΑΓΩΝΑ ΜΑΣ! Ανοιχτή επιστολή.\nΔΩΣΤΕ ΔΥΝΑΜΗ ΣΤΟΝ ΑΓΩΝΑ ΜΑΣ! Ανοιχτή επιστολή.\nΟνομάζομαι Πολυχρονίου Παναγιώτης επιτυχών στο διαγωνισμό 1/2007 της ΔΕΗ, μέλος της συντονιστικής επιτροπής που συστήθηκε με σκοπό την προάσπιση της υλοποίησης της προκήρυξης μας. Δώσαμε και δίνουμε καθημερινά αγώνες φέρνοντας στην επιφάνεια μεθοδεύσεις που υπονομεύουν και βάζουν εμπόδια στην πρόσληψη μας! Συμμετείχαμε και θα το ξανακάνουμε όποτε χρειαστεί σε δυναμικές κινητοποιήσεις της ΓΕΝΟΠ και πρωτοβάθμιων Σωματείων και διοικητικά συμβούλια. Οργανώσαμε συναντήσεις με όλους τους αρμόδιους φορείς που εμπλέκονται αναδεικνύοντας και καταγελώντας αλληγορίες και παραλήψεις. Οι διαγωνισμοί που εκκρεμούν αυτή τη στιγμή από το 2007 είναι τρεις:\n2035 από την προκήρυξη 1/2007\n120 από την προκήρυξη 1/2008\nΚαι αφορούν υπηρεσιακές ανάγκες του 2003!!! Έχουμε φτάσει στο 2010 και δεν έχει ενταχθεί ούτε ένας συνάδελφος στην παραγωγική διαδικασία την ίδια στιγμή που έχουν αποχωρήσει με συνταξιοδότηση 6.000 και αν αναλογιστούμε ότι μέσα στο 2010 έχουν κατοχυρώσει συνταξιοδοτικό δικαίωμα άλλοι 3.000 ο αριθμός εκτινάζεται στους 9.000!!!\n-Bασικά πόστα να μένουν ακάλυπτα!\n-Καταναγκασμός εργασίας σε 12ωρα και 16ωρα χωρίς να μεσολαβήσει περιθώριο 12 ωρών για ανάπαυση όπως προβλέπει η νομοθεσία!\nΚαι ενώ συνεχίζεται αυτή η συστηματική απογύμνωση της ΔΕΗ από προσωπικό 2.297 νέοι παραμένουν άνεργοι, δέσμιοι και όμηροι αυτής της απαράδεκτης και ανελέητης πολιτικής! Μας αξιολόγησαν με υψηλά στάνταρ θέτοντας κριτήρια όπως ειδικευμένη προϋπηρεσία με αντικείμενο ενασχόλησης σε τομείς δραστηριότητας της επιχείρησης, πτυχία και επαγγελματικές άδειες. Η διαδικασία είχε την εποπτεία επιτροπών της ΔΕΗ αλλά και του ΑΣΕΠ, ανεξάρτητης αρχής που εγγυάται πέραν κάθε αμφισβήτησης ότι ο διαγωνισμός είναι αδιάβλητος. Η ομηρία ξεκινά από την προηγουμένη πολιτική ηγεσία και διοίκηση της ΔΕΗ που σε αντίθεση με τα όσα συμφωνήθηκαν με τη Συλλογική Σύμβαση του 2006-2007, επεδίωκε να μας προσλάβει με τον Ν.3429 καταπατώντας την παράγραφο Β. του άρθρου 9. που ορίζει ρητά ότι ότι το προσωπικό που θα προσλαμβάνεται από τη ΔΕΗ Α.Ε, θα εντάσσεται στο τακτικό προσωπικό της επιχείρησης και θα διέπεται από τον Κανονισμό Κατάστασης Προσωπικού ΔΕΗ καθώς και από τις συλλογικές συμβάσεις.\nΗ πολιτική ηγεσία αλλάζει και τη σκυτάλη παίρνει μια νέα πολιτική παράταξη. Το Δεκέμβρη του 2009 αναλαμβάνει καθήκοντα ο κύριος Αρθούρος Ζερβός. Όλοι οι επιτυχόντες περιμέναμε με αγωνία να δούμε τις προθέσεις της νέας διοίκησης για να απεγκλωβιστούμε επιτέλους από το αδιέξοδο που είχαμε οδηγηθεί. Στις 18 Δεκεμβρίου σε ομιλία του ο διευθύνων σύμβουλος και πρόεδρος της ΔΕΗ δήλωσε μπροστά σε πλήθος εργαζομένων, επιτυχόντων καθώς και φορέων και κατοίκων της Κοζάνης ότι το θέμα της ολοκλήρωσης του διαγωνισμού μας θα τελειώσει στο άμεσο χρονικό διάστημα και ότι έχει ξεκαθαριστεί ότι η πρόσληψη μας θα γίνει με ΚΚΠ και ΟΑΠ ΔΕΗ. Αγκαλιάσαμε με χαρά και λύτρωση τις εξαγγελίες αυτές πιστεύοντας ότι η υπόθεση μας έφτασε στο τέλος της. Τις εξαγγελίες αυτές επισφράγισε πάλι ο κ. Ζερβός στο 33ο Συνέδριο της ΓΕΝΟΠ τον Ιανουάριο. Στο ίδιο συνέδριο και ο εκπρόσωπος της πολιτικής ηγεσίας υφυπουργός Περιβάλλοντος, Ενέργειας και κλιματικής αλλαγής κ. Μανιάτης επιβεβαίωσε τις δηλώσεις αυτές του κ.Ζερβού. Όλοι πλέον θεωρούσαμε ότι η ομηρία μας είχε φτάσει στο τέλος της και ότι είναι θέμα χρόνου η ένταξη μας στο ανθρώπινο δυναμικό της επιχείρησης. Όμως η αισιοδοξία μας αυτή δε θα κρατούσε πολύ καθώς τις ελπίδες μας ήρθε να κατακερματίσει το νομοσχέδιο που ψηφίστηκε στη Βουλή το Φεβρουάριο και αφορούσε το πάγωμα των προσλήψεων στον στενό αλλά και στον ευρύτερο δημόσιο τομέα! Η συντονιστική μας επιτροπή ήταν ενήμερη ότι για την πρόθεση της κυβέρνησης για την προώθηση αυτού του νομοσχεδίου. Και μερικές μέρες πριν την κατάθεση του στην βουλή είχε συναντήσεις με τον κ. Ζερβό καθώς και την αρμόδια υπουργό κ Μπιρπίλη που μας διαβεβαίωσαν ότι σε καμία περίπτωση το πάγωμα των προσλήψεων δεν αφορά εμάς. Άλλωστε είχαμε ακλόνητη και αναμφισβήτητη επιχειρηματολογία και την παραθέτω συνοπτικά:\nΗ ΔΕΗ είναι μια ανώνυμη εταιρία που ναι μεν το δημόσιο διαθέτει το 51% και το management, όμως αυτό δεν μπορεί να της στερήσει το δικαίωμα να διαμορφώνει το επενδυτικό και επιχειρησιακό της σχεδιασμό σημαντικό μέρος του οποίου είναι και η διαχείριση του προσωπικού της. Όταν την απογυμνώνεις από έμψυχο δυναμικό και δεν της επιτρέπεις να προβεί σε νέες προσλήψεις αυτό έχει άμεσο αντίκτυπο στη χρηματιστηριακή της πορεία και στα οικονομικά της μεγέθη.\nΗ ένταξη μας στο προσωπικό της ΔΕΗ συμφέρει οικονομικά την επιχείρηση καθώς αυτή τη στιγμή εξαιτίας της έλλειψης προσωπικού δαπανά πάνω από 75 εκατομμύρια ευρώ ετησίως σε υπερωρίες, ποσό το οποίο ξεπερνά σε υπέρτατο βαθμό το κόστος μισθοδοσίας όταν μας εντάξει στο δυναμικό της\nΗ ΔΕΗ είναι μια ανώνυμη εταιρία που είναι κερδοφόρα και η δαπάνη πρόσληψης μας δεν επιβαρύνει ούτε ένα ευρώ τον κρατικό προϋπολογισμό\nΟ διαγωνισμός μας έχει φτάσει στο τελικό στάδιο υλοποίησης του και υπάρχουν πολλοί συνάδελφοι μας που έχουν πάρει ΦΕΚ διορισμού και τίθεται θέμα αντισυνταγματικότητας πλέον\nΑλλά και από ηθικής πλευράς και κοινωνικής ευαισθησίας θα πρέπει επιτέλους η πολιτική ηγεσία και η διοίκηση της ΔΕΗ να θέσει ένα τέλος επιτέλους σε αυτή την εγκληματική ομηρία που μας κρατά δέσμιους 2.279 νέους ανέργους!! Σε ορισμένους επιτυχόντες μάλιστα τους ζήτησε να καταθέσουν τα δικαιολογητικά πρόσληψης, περάσανε από ιατρικές εξετάσεις και τους έστειλε και επιστολές Κ Α Λ Ω Σ Ο Ρ Ι Ζ Ω Ν Τ Α Σ τους στην οικογένεια της μεγαλύτερης επιχείρησης της χώρας μας!!( Αυτή η υποδοχή δεν είναι αντάξια της ιστορίας και της εικόνας της ΔΕΗ, μιας επιχείρησης που τόσα χρόνια έχει σημαντικό κοινωνικό ρόλο και έχει αποδείξει ότι είναι κοντά στον Έλληνα πολίτη και στον εργαζόμενο!!)\n-Η ΕΛΛΕΙΨΗ ΠΡΟΣΩΠΙΚΟΥ ΤΗΣ ΔΕΗ ΕΙΝΑΙ ΤΡΑΓΙΚΕΣ! ΑΠΟ ΤΟ 2005 ΕΧΟΥΝ ΑΠΟΧΩΡΗΣΕΙ 6.000 ΑΤΟΜΑ ΚΑΙ ΣΤΗ ΦΕΤΙΝΗ ΧΡΟΝΙΑ ΑΝΑΜΕΝΕΤΑΙ ΝΑ ΣΥΝΤΑΞΙΟΔΟΤΗΘΟΥΝ ΑΛΛΟΙ 3.000 ΣΥΝΟΛΙΚΑ 9.000 ΚΑΙ ΔΕΝ ΕΧΕΙ ΠΡΟΣΛΗΦΘΕΙ ΟΥΤΕ ΕΝΑΣ!!!\nΑναρτήθηκε από seen erga στις 9:34 μ.μ.


Παναγιώτης Μαυρίκος: Περιμένουν να «μιλήσει» το αυτοκίνητο του εκδότη - Newsbomb - Ειδησεις - News\nΕΛΛΑΔΑ 10 Ιουν 2016 18:10\nΣκιές και αναπάντητα ερωτήματα σκεπάζουν την υπόθεση του τραγικού δυστυχήματος στην Αττική οδό το απόγευμα της Πέμπτης, 9 Ιουνίου, που στοίχισε τη ζωή στον εκδότη Παναγιώτη Μαυρίκο.\nΤΙ ΔΕΙΧΝΟΥΝ ΤΑ ΠΡΩΤΑ ΣΤΟΙΧΕΙΑ - ΤΙ ΑΝΑΖΗΤΟΥΝ ΟΙ ΠΥΡΟΤΕΧΝΟΥΡΓΟΙ - ΠΩΣ ΤΟ ΘΗΡΙΩΔΕΣ ΟΧΗΜΑ ΜΠΟΡΕΙ ΝΑ «ΠΡΟΔΩΣΕ» ΤΟΝ ΜΑΥΡΙΚΟ\nΤο πολυτελές αυτοκίνητο του εκδότη της εφημερίδας «Ακρόπολη» τυλίχθηκε ξαφνικά στις φλόγες κάτω από αδιευκρίνιστες και κατά πολλούς «ύποπτες» συνθήκες, με τον ίδιο να παγιδεύεται στο εσωτερικό και να καίγεται κυριολεκτικά ζωντανός.\nΗ σορός του οδηγού ανασύρθηκε πλήρως απανθρακωμένη από το κατεστραμμένο αυτοκίνητο και μεταφέρθηκε στο ΚΑΤ για αναγνώριση. Στο νοσοκομείο κλήθηκε η σύζυγος του εκδότη, στην οποία άνηκε και το πολυτελές Porsche Cayenne.\nΣύμφωνα με το πόρισμα των ιατροδικαστών, ο θάνατος του Παναγιώτη Μαυρίκου προήλθε από την πυρκαγιά στο θηριώδες όχημα.\nΣτο μικροσκόπιο το μοιραίο αυτοκίνητο\nΤο πολυτελές αυτοκίνητο έχει μπει στο μικροσκόπιο των εγκληματολογικών εργαστηρίων της αστυνομίας, προκειμένου να διαπιστωθεί εάν υπήρξε δολιοφθορά ή εάν πρόκειται για μηχανική βλάβη.\nΑπό τα μέχρι στιγμής στοιχεία, δεν προκύπτουν ασφαλή συμπεράσματα ενώ το σύρσιμο στο προστατευτικό στηθαίο ασφαλείας δεν δικαιολογεί κάποιον σπινθήρα από την τριβή που να προκάλεσε τέτοιας έκτασης πυρκαγιά.\nΈνα από τα ενδεχόμενα που εξετάστηκαν ήταν να είχε τοποθετηθεί στο αυτοκίνητο κάποιος μηχανισμός που να προκάλεσε την ανάφλεξη. Πυροτεχνουργοί ωστόσο που έσπευσαν στο σημείο του συμβάντος δεν εντόπισαν κάποιον κρατήρα που να υποδηλώνει έκρηξη μηχανισμού.\nΠαράλληλα, πηγές της Αστυνομίας αναφέρουν ότι σε πρώτη φάση δεν έχουν βρεθεί ίχνη εκρηκτικού ή εμπρηστικού μηχανισμού στο όχημα, ούτε υπάρχει παραμόρφωση στις λαμαρίνες του.\nΠαράλληλα με τα εργαστήρια γίνεται και έρευνα από τους αρμόδιους αξιωματικούς της Ασφάλειας για τη μοιραία διαδρομή που ακολούθησε ο εκδότης, καθώς και τον χώρο όπου στάθμευε το αυτοκίνητό του και αν κάποιος θα μπορούσε να έχει πρόσβαση.\nΤην απάντηση θα δώσουν τα εργαστήρια, τα οποία σαρώνουν το αυτοκίνητο προκειμένου να εντοπίσουν κάτι ύποπτο που μπορεί να παραπέμψει σε κάποιο είδος μηχανισμού. Το πόρισμα αναμένεται σε 15 μέρες.\nΦρένα, βενζίνη ή κάτι άλλο;\nΤο επόμενο και σημαντικό βήμα είναι η εξέταση από εμπειρογνώμονες του μηχανολογικού τμήματος του αυτοκινήτου, αν δηλαδή μπορέσουν να εντοπίσουν κάτι ύποπτο στα φρένα ή αλλού.\nΟι άνδρες της Ασφάλειας εξετάζουν το ενδεχόμενο να πρόκειται για δυστύχημα που να έχει σχέση με την κατάσταση του οχήματος. Να συνέβη π.χ. κάποιο βραχυκύκλωμα, να υπήρξε κάποια φθορά σε καλώδια ή υπερθέρμανση των φρένων. Θα εξετάσουν ακόμα και την περίπτωση να υπήρξε διαρροή βενζίνης ή υγραερίου αν είχε γίνει τέτοια μετατροπή στο όχημα.\nΑπάντηση σε αυτό το ενδεχόμενο θα δώσει ο σωλήνας τροφοδοσίας καυσίμου που θα φανερώσει αν υπήρχε κάποια διαρροή.\nΟ δικηγόρος ωστόσο του Παναγιώτη Μαυρίκου, Αλέξης Κούγιας, ξεκαθαρίζει πως το όχημα ήταν σε εξαιρετική κατάσταση, είχε πολύ εξελιγμένα συστήματα ασφαλείας και ήταν μηχανικά ελεγμένο, μιας και το συγκεκριμένο αυτοκίνητο χρησιμοποιούσε κυρίως η σύζυγος του εκδότη και επέβαιναν συνεχώς τα παιδιά του.\nΠαναγιώτης Μαυρίκος: «Περίεργο περιστατικό», λένε οι ειδικοί (vid)


Moutzourexit στο Αιγαίο - NEWS1\nΠερισσεύουν οι μεγάλες κουβέντες σε αυτή τη χώρα, και δυστυχώς η ανοησία δεν είναι προνόμιο μιας και μόνον παράταξης. Ετσι διαβάζουμε ότι «Η Περιφέρεια Βορείου Αιγαίου, με ψήφισμα έκτακτης συνεδρίασης του συμβουλίου της, διακόπτει κάθε συνεργασία με την ελληνική κυβέρνηση, μέχρι να ανακληθεί η πράξη νομοθετικού περιεχομένου με την οποία επιτάσσονται εκτάσεις γης στα νησιά για τη δημιουργία δομών φιλοξενίας προσφύγων και μεταναστών» («Καθημερινή 12.2.2020»).\nΤι ακριβώς σημαίνει «η διακοπή κάθε συνεργασίας της Περιφέρειας με την ελληνική κυβέρνηση»; Είναι διακήρυξη ανεξαρτησίας του Βορείου Αιγαίου; Εχουμε κάτι σε Moutzourexit, κατά το Brexit, και θα πρέπει να γίνουν συνομιλίες για κάποια ειδική σχέση; Θα σταματήσουν ο περιφερειάρχης, ο αντιπεριφερειάρχης και οι λοιποί σύμβουλοι και υπάλληλοι να μισθοδοτούνται από το δημόσιο λογιστικό; Θα διακοπούν οι εμπορικές συναλλαγές και θα πρέπει να ζητάμε βίζα όσοι επισκεπτόμαστε κάθε χρόνο το όμορφο νησί της Λέσβου; Ή μήπως ο περιφερειάρχης Βορείου Αιγαίου Κώστας Μουτζούρης θα σταματήσει να αγκαλιάζει τον αρμόδιο υπουργό Νότη Μηταράκη κάθε φορά που τον βλέπει;\nΑνοησίες που παράγονται από το γεγονός ότι ουδείς από τους πολιτικούς (κεντρικούς ή τοπικούς) άρχοντες θέλουν να εξηγήσουν το προφανές. Τα νησιά του Ανατολικού Αιγαίου είναι προνομιούχα σε κάποια πράγματα –έχουν όμορφη φύση, υπέροχες παραλίες, εξαίσιους ανθρώπους– αλλά τυχαίνει να βρίσκονται και στην πρώτη γραμμή του μεταναστευτικού. Αυτή είναι η πραγματικότητα και επειδή οι διεθνείς συμφωνίες προβλέπουν να γίνεται η επιλογή προσφύγων και μεταναστών όπου προσεγγίζουν οι βάρκες εκ των πραγμάτων και –ναι!– αδίκως το μεγαλύτερο βάρος πέφτει σε αυτά τα νησιά.\nΠοιος είπε ότι η ζωή είναι δίκαιη; Στη Δυτική Μακεδονία και στη Μεγαλόπολη οι άνθρωποι αναπνέουν τέφρα, 60 χρόνια τώρα, για να ηλεκτροδοτείται η υπόλοιπη Ελλάδα, αλλά ουδείς διέκοψε τη συνεργασία με καμιά κυβέρνηση.\nΕίναι λογικό να γκρινιάξουν και να φωνάξουν για τις δυσλειτουργίες του κεντρικού κράτους που δεν μπορεί να κάνει ταχύτερα τη δουλεία του, ώστε να αποσυμφορούνται και τα νησιά μια ώρα αρχύτερα, αλλά τα «μικρά κέντρα» των 300-500 ατόμων που ζητούν απλώς δεν θα καλύπτουν τις ανάγκες. Κι αν έρθουν 500 σε μια μέρα, πού θα στεγαστούν; Θα τους έχουν σε τσαντίρια στην κεντρική πλατεία της Μυτιλήνης, μέχρι να εξεταστεί το αίτημά τους; Ακόμη κι αν γίνει το θαύμα –λέμε τώρα– και η διαδικασία τελειώνει σε μια βδομάδα;\nΤα προβλήματα της χώρας είναι μεγάλα και γι’ αυτό απαιτείται σοβαρότητα και συνεργασία των Αρχών. Διότι στο κάτω κάτω της γραφής, αν διακόψουν κάθε συνεργασία με την κυβέρνηση, πώς θα φεύγουν από τα νησιά για την ηπειρωτική Ελλάδα, την Ευρώπη ή τον τόπο καταγωγής τους αυτοί οι –έστω λίγοι– που είναι να φύγουν;\nΤην ανάγκη σεβασμού του διεθνούς δικαίου και του δικαίου της θάλασσας τόνισε ο Π. Παυλόπουλος και ο Έ. Μ. Μιλανέζι


"Έλαμψε" στο Παγκράτι το Ηράκλειο. - kritikobasket.gr\nHome / ΗΡΑΚΛΕΙΟ / Πρωτάθλημα Β Εθνικής / "Έλαμψε" στο Παγκράτι το Ηράκλειο.\n"Έλαμψε" στο Παγκράτι το Ηράκλειο.\nΝοεμβρίου 05, 2017 ΗΡΑΚΛΕΙΟ , Πρωτάθλημα Β Εθνικής Edit\nΣπουδαία εκτός έδρας νίκη για το Ηράκλειο, (η πρώτη του), που σε μια δύσκολη και "ακατάβλητη"έδρα, όπως στο Μετς απέναντι στο Παγκράτι είχε το "μέταλλο"και την ποιότητα σε ένα παιχνίδι με ανατροπές ως το τέλος να πάρει την νίκη επικρατώντας στο νήμα με 66-67 για την 5η αγωνιστική.\nΜε την νίκη αυτή την δεύτερη στην σαιζόν που κρίνεται στον..πόντο (μετά το 77-76 με τον Μανδραϊκό), το Ηράκλειο βρίσκεται στην τρίτη θέση , σ ένα πρωτάθλημα με λεπτές ισορροπίες καθώς τα περισσότερα παιχνίδια κρίνονται στις λεπτομέρειες, στο καλάθι η στον πόντο .\nΑναφορικά με το παιχνίδι, ήταν συναρπαστικό και πρόσφερε συγκινήσεις γιατί είχε εναλλαγές στην εξέλιξη του σκορ, με το Ηράκλειο να ξεκινά δυνατά και να προηγηθεί στο δεκάλεπτο.\nΩστόσο στο δεύτερο δεκάλεπτο η ομάδα του Γιώργου Μακράκη έπαθε "μπλακ άουτ" και δεν είχε απαντήσεις όταν οι γηπεδούχοι τρέχοντας ένα σερί 27-12, προηγήθηκαν με 12 πόντους διαφορά στο ημίχρονο.\nΩστόσο στην τρίτη περίοδο και μετά το Ηράκλειο σοβαρεύτηκε αμυντικά και κατάφερε να μειώσει στους έξι πόντους στο 30 (58-52), ενώ στην τελευταία περίοδο μπήκε αποφασισμένο να διεκδικήσει το ροζ φύλο , όπως και το πήρε.\nΤο παιχνίδι ουσιαστικά κρίθηκε στα τελευταίο λεπτό, όταν κάποιες φάσεις το σημάδεψαν και ενώ το σκορ ήταν στο 61-59, το σερί 0-6 των Κρητικών ήταν αυτό που τους έδωσε στο τέλος μια μεγάλη νίκη.\nΚορυφαίος για τους νικητές ο Ν.Μποχωρίδης με 23 πόντους , ενώ δεν υστέρησε κάνεις απ όσους αγωνίστηκαν.\nΣτα αξιοσημείωτα η περιορισμένοι συμμετοχή των Πετράκη (αγωνίστηκε μόλις 3 λεπτά λόγω ενός προβλήματος τραυματισμού -ψύξη-) και Πρωτογεράκη, για τον ίδιο λόγο.\nΔεκάλεπτα: 15-18, 42-30 (ημ.), 58-52, 66-67.\nΠαγκρατι (Χούμπαυλης):Γιαννίκος 6 (2), Καυκής 3 (1), Χριστόπουλος 4, Γεωργοπαπαδάκος 19 (4), Κούτρας 6 (2), Μητσιάλος 7, Σηφάκης, Μπένος 9, Γερόνικος 6, Λυτόπουλος.\nΗράκλειο (Μακράκης Γ.): Σταμπουλής 12(2), Μποχωρίδης 23 (5), Πετράκης, Λιανός 13(1), Πρωτογεράκης 2, Καλατζής , Χάλαρης 6, Παπαδάκης, Λάκκας 11.\nΑΕ Ν. Κηφισιά-Κορωπί 76-75\nΠανερυθραϊκός-Διαγόρας Δρυοπιδέων 72-70\nΠανελευσινιακός-Ιωνικός Νικαίας 86-96\nΗ επόμενη αγωνιστική (6η, 12/11):\nΤρίτων-Ίκαρος Νέας Σμύρνης\nΔάφνη Δαφνίου-Ιωνικός Νικαίας


Το παρόν και το παρελθόν της κυπριακής ακροδεξιάς. - Apopseis\napopseisΕΛΑΜ, ΕΟΚΑ Β, Χϊτλερ, ακροδεξιά, 2004, featured, ΔΗΣΥ\nΗ κυπριακή ακροδεξιά, που κατήλθε στις εκλογές με το κομματικό όνομα ΕΛΑΜ, σημείωσε αξιοσημείωτη άνοδο. Το άρθρο αυτό δεν έχει σκοπό να αναλύσει ή να διερευνήσει τους λόγους, για τους οποίους ένα κόμμα με φασιστική και ρατσιστική ιδεολογία και με καπηλεία εθνικών συμβόλων και συνθημάτων κατόρθωσε να συγκεντρώσει τόσες ψήφους, να εκλέξει τέσσερις βουλευτές και να καταλάβει την τέταρτη θέση στη Βουλή.\nΣχεδόν όλα τα κόμματα θεωρούν ότι το ΕΛΑΜ δεν ανήκει στο δημοκρατικό τόξο και του συμπεριφέρονται με τρόπο ανάλογο με την ευρωπαϊκή πρακτική για τα φασιστικά ακροδεξιά κόμματα. Για την Κύπρο μπορούμε να διαπιστώσουμε, ότι η μάζα αυτού του κόμματος είναι στην ουσία οι επίγονοι και διάδοχοι του ακροδεξιού, φασιστικού τμήματος της δεξιάς, που ήταν οι υποστηρικτές της ιδεολογίας της ΕΟΚΑ Β’ με την καπηλεία της ενωτικής ιδεολογίας. Το τμήμα αυτό εγκατέλειψε τον ΔΗΣΥ, όταν η ηγεσία του κόμματος εγκατέλειψε την λεγόμενη ελληνοκεντρική ιδεολογία της και την μετέτρεψε σε «ρεαλιστικό πατριωτισμό» και επιδιώκει λύση Δ.Δ.Ο. ακολουθώντας την πολιτική του καλού παιδιού και ικανοποιώντας και τις πιο παράλογες απαιτήσεις της Τουρκίας. Φυσικά ΔΗΣΥ και ΕΛΑΜ αποτελούν πολιτικά συγκοινωνούντα δοχεία, όπως απέδειξαν στην εκλογή του Νίκου Αναστασιάδη στην ΠτΔ και της Αννίτας Δημητρίου στην ΠτΒ και την ψήφιση του προϋπολογισμού.\nΤο ΕΛΑΜ είναι η σύγχρονη έκφραση της ακροδεξιάς φασιστικής και ρατσιστικής ιδεολογίας, που καπηλεύεται τα εθνικά ιδανικά. Όμως το κόμμα αυτό έχει τις ρίζες και την ιδεολογία του στην ακροδεξιά που έδρασε στην Κύπρο πριν από το 1974 και οι οπαδοί της έγιναν οι «νεκροθάφτες της ενώσεως» και συνέβαλαν σε συνεργασία με την χούντα των Αθηνών στην καταστροφή της Κύπρου.\nΗ κυπριακή ακροδεξιά εκείνης της εποχής ήταν χειρότερη από τη σημερινή ακροδεξιά που την στεγάζει το ΕΛΑΜ. Το φρόνημα και η ιδεολογία είναι τα ίδια. Εθνοκαπηλεία, αντικομμουνισμός, φασιστική χουντική νοοτροπία, απαξίωση της αντίθετης άποψης. Όμως η προγονική του ΕΛΑΜ ακροδεξιά δεν περιοριζόταν στο φρόνημα μόνο. Επεδίωκε να επιβάλει την άποψη της με την τρομοκρατία και την παρανομία. ίδρυσε παράνομη οργάνωση, τρομοκρατούσε τις αντίθετες ιδεολογίες και απόψεις, πολεμούσε με πάθος την εκλεγμένη ηγεσία, ανατίνασσε αστυνομικούς σταθμούς ως μέρος του «ενωτικού αγώνα», οργάνωσε ένοπλες επιθέσεις εναντίον της Κ.Δ. και απόπειρες εναντίον του ΠτΔ, αρχιεπισκόπου Μακαρίου. Το 1974 η ακροδεξιά της Κύπρου βρήκε την καταξίωσή της. Συνεργάστηκε ενόπλως με τη φασιστική χούντα των Αθηνών στην οργάνωση και εκτέλεση του πραξικοπήματος. Έτσι κατάφεραν να καταστρέψουν την Κύπρο και παρέδωσαν το 36% του εδάφους της Κύπρου στην Τουρκία, που με αφορμή το πραξικόπημα εισέβαλε στην Κύπρο.\nΗ μεγάλη εθνική καταστροφή, η πτώση της χούντας και η επαναφορά της Δημοκρατίας στην Ελλάδα έβαλαν στο περιθώριο την κυπριακή ακροδεξιά. Ο κλάδος ελαίας του Προέδρου Μακαρίου και η ατιμωρησία των ενόχων άφησαν στο απυρόβλητο την ακροδεξιά και τις παρανομίες της.\nΟι ιδεολόγοι της άκρας δεξιάς εντάχθηκαν στην ευρύτερη παράταξη της δεξιάς, πολιτικοποιήθηκαν, μπήκαν μέσα στο δημοκρατικό τόξο και συνέχισαν την δραστηριότητά τους στον πολιτικό τομέα. Ενσωματώθηκαν στο κόμμα της δεξιάς, ανήλθαν σε ψηλά πολιτικά και πολιτειακά αξιώματα, έγιναν βουλευτές, υπουργοί και ανέβηκαν ακόμα πιο ψηλά.\nΣε κάποιο στάδιο οι τότε νεαροί υποστηρικτές της πολιτικής της άκρας δεξιάς, ως ώριμοι πλέον πολιτικοί κατέλαβαν με δημοκρατικό τρόπο της εξουσία της Κ.Δ. Και τότε έδειξαν τον πραγματικό τους εαυτό και την πραγματική τους ιδεολογία. Από φανατικοί πολέμιοι του Μακαρίου, επειδή ήταν ο εκφραστής του εφικτού, έγιναν βασιλικότεροι του βασιλέως. Απέβαλαν το ένδυμα και το προσωπείο του ΄Ελληνα πατριώτη και φόρεσαν το κοστούμι του «πολιτικού ρεαλισμού». Εγκολπώθηκαν την ιδεολογία του απαράδεκτου συμβιβασμού, υποχωρώντας και αποδεχόμενοι τις τουρκικές απαιτήσεις για δήθεν «επανένωση της Κύπρου». Τα συνθήματα της νεότητάς τους έγιναν ο άσπονδος εχθρός τους.\nΤο 2004 οργάνωσαν την πλατφόρμα αποδοχής του σχεδίου Ανάν, που θα καθιστούσε την Κύπρο προτεκτοράτο της Τουρκίας. Ο λαός τους εμπόδισε με το δημοψήφισμα με ποσοστό 76%. Οκτώ χρόνια αργότερα όμως οι οπαδοί τους, με κομματικό πατριωτισμό, τους ανέδειξαν στην εξουσία και τα τελευταία οκτώ χρόνια κυβερνούν την Κύπρο και προσπαθούν να επαναφέρουν το σχέδιο που απέρριψε ο λαός. Η πατριωτική τους συνθηματολογία κατέρρευσε και τώρα ακολουθούν, σε ομοφωνία με την αριστερά, το σύνθημα της επανένωσης που θα καταργήσει την Κ.Δ. και θα την καταστήσει κοινότητα.\nΈτσι η παράταξη έγινε κόμμα της υποταγής και της εξυπηρέτησης των στόχων των ξένων συμφερόντων. Η μετεξέλιξη αυτή των νεαρών ακροδεξιών του 1974 γέννησε την νέα ακροδεξιά της Κύπρου, που αποτελεί συγκοινωνούν δοχείο με το κόμμα που στέγασε την ακροδεξιά του 1974. Γέμισε το κενό που άφησε στη δεξιά η μετάλλαξη των νεαρών ακροδεξιών του 1974. Η ιδεολογία τους η ίδια. Διαφέρουν μόνο στις πράξεις. Η νέα φασιστική ακροδεξιά ντύθηκε την ιδεολογία των νεαρών ακροδεξιών του 1974. Παρέμεινε όμως μόνο στη συνθηματολογία και στην καλλιέργεια του ακροδεξιού, ρατσιστικού, φασιστικού φρονήματος, με το οποίο καθοδηγεί την απογοητευμένη νεολαία. Με μεθοδικό τρόπο διαστρέφει τα γεγονότα της περιόδου προ του 1974, δικαιώνοντας τους καταστροφείς και τους «νεκροθάφτες της ενώσεως» και προσπαθεί, με επιτυχία δυστυχώς, να κάμει του νέους να πιστέψουν, ότι για όλα φταίει ο Μακάριος. Ευτυχώς ακόμα περιορίζονται στο ακροδεξιό τους φρόνημα και δεν επιδίδονται σε παράνομες πράξεις. Αναμένουν την ευκαιρία, όπως ανέμενε ο Χίτλερ τον οποίον θαυμάζουν. Τώρα δεν έχουν ονόματα Α. Κ. Μ. κ.ά, αλλά Χ. Γ. Π. κ.ά. Η ιδεολογία είναι η ίδια.\nΤο κόμματα του δημοκρατικού τόξου χρειάζεται να ενεργήσουν πέραν των διακηρύξεων και της καταδίκης του ΕΛΑΜ. Χρειάζεται να δημιουργήσουν συνθήκες, στις οποίες δεν θα μπορεί να ευδοκιμήσει ο φασισμός, ο ρατσισμός, ο καταστροφικός εθνικισμός και η παραπλάνηση της νεολαίας και των ψηφοφόρων, Θα τα καταφέρουν;


Νέο τεύχος DRIVE την Κυριακή 20/10 με τη REAL News | Drive\nΤο DRIVE #277 κυκλοφορεί την Κυριακή 20/10 με το θέμα για το οποίο ζούμε όλo το χρόνο.\nΠέμπτη, 17 Οκτωβρίου 2019 | Mιχάλης Γεωργιάδης\nΤο Fight Club. Η μεγάλη δοκιμή του DRIVE στην πίστα των Σερρών που έγινε θεσμός. Ίσως το θέμα που έγινε ταυτόσημο της εικόνας του περιοδικού περισσότερο από κάθε άλλο. Περισσότερα από 200 αυτοκίνητα έχουν αναμετρηθεί με το χρονόμετρο, μοντέλα από κάθε κατηγορία: Από σουπερμίνι και σπορ SUV μέχρι GTI και supercars. Στο τεύχος που κυκλοφορεί αυτή την Κυριακή 20 Οκτωβρίου με τη REAL News, έχουμε DRIVE με Fight Club. Και μια πολύ εκλεκτή καλεσμένη.\nΗ Alfa Romeo Giulia Quadrifoglio ήρθε στην Ελλάδα αποκλειστικά για το DRIVE και το Fight Club. Το θέλαμε πολύ, το προσπαθούσαμε εδώ και τρία χρόνια τουλάχιστον και τελικά οι πλανήτες ευθυγραμμίστηκαν… Στο δρόμο μας «υποχρέωσε» να τη χαρακτηρίσουμε την απόλυτη σπορ μπερλίνα και στην πίστα οι προσδοκίες μας είναι στο maximum. Θα ήταν ωραίο να είχαμε μια BMW M3 για απευθείας συγκρίσεις. Από την άλλη, η Alfa αξίζει αυτή τη φορά όλη την προσοχή μας.\nΑν θέλετε να διαβάσετε μάχη, γυρίστε μερικές σελίδες, στη δοκιμή των 5 GTI. Με αφορμή τα νέα Ford Focus ST και Volkswagen Golf TCR, φέραμε στην πίστα το (νέο για την Ελλάδα) Renault Megane RS, το Hyundai i30 N Fastback (χρωστούσαμε μια δοκιμή του i30 N στην πίστα από πέρσι) και την “light” Mercedes-AMG Α 35. Πέντε αυτοκίνητα με πολλές ομοιότητες και ενδιαφέρουσες διαφορές, φτιαγμένα να προσφέρουν οδηγική απόλαυση στον πραγματικό κόσμο και να γράφουν χρόνους στην πίστα. Δεν συμφωνήσαμε όλοι για το ποιο είναι το καλύτερο, αλλά έχουμε νικητή, αδιαμφισβήτητο.\nΣημαντικά παγκοσμίως αλλά και για την ελληνική αγορά νέα μοντέλα δοκιμάζουμε για πρώτη φορά αυτό το μήνα: Το νέο Peugeot 208 και η καινούρια, προσθιοκίνητη για πρώτη φορά BMW Σειρά 1.\nΔύο μεγάλα SUV, το SEAT Taracco και το Citroen C5 Aircross σε ισχυρές ντίζελ εκδόσεις, αλλά και ένα ενδιαφέρον συγκριτικό στα «μεσαία» SUV, Nissan Qashqai vs Kia Sportage, ξεχωρίζουν πολλών ακόμη τεστ και αυτού του τεύχους. Δοκιμών νέων αυτοκινήτων, μεταχειρισμένων και όπως πάντα, κλασσικών. Ο «κλασικός» Κλεάνθης αυτό το μήνα δοκιμάζει τη διαχρονική DS. Την αυθεντική. Θα βρείτε το άρθρο αμέσως μετά το αφιέρωμα στον Peter Solberg, τον “Hollywood” του WRC ο οποίος ολοκλήρωσε τον μήνα που πέρασε τη μεγάλη καριέρα του.


Τα ζευγάρια της Α' και Β' φάσης του Κυπέλλου Δωδεκανήσου - xxsports.org Τα ζευγάρια της Α' και Β' φάσης του Κυπέλλου Δωδεκανήσου - xxsports.org\nΑρκετά ενδιαφέροντα παιχνίδια έβγαλε η κληρωτίδα του Κυπέλλο. Η έναρξη της διοργάνωσης έχει οριστεί για τις 16-17 Οκτωβρίου όπου θα συμμετάσχουν οι ομάδες της Γ’ και Β’ Κατηγορίας μαζί με τις ομάδες Νέων της Ρόδου και του Διαγόρα. Ξεχωρίζει το ντέρμπι ανάμεσα σε Ηρακλή Μαριτσών και Απόλλων Καλυθιών στην Β’ Φάση του θεσμού. Αναλυτικά:\nΠάνθηρες – Ατρόμητος Διμυλιάς\nΑ.Ο. Μεγίστης Καστελλόριζο – Απόλλων Απολλώνων\nΑσπίδα Σαλάκου – Άγιος Ισίδωρος\nΑσπίδα Απολλακιάς – Νηρέας\nΧάλκη – Πολύστρατος\nΕλάφια Ρόδου – Πολυβώτης Νισύρου\nΠΑΣ Ασκληπειό – Εθνικός Αρχίπολης\nΝέοι Ρόδου – Ο.Φ.Ιστρίου\nΝέοι Διαγόρα – Τήλος\nΑδελφοσύνη – Ευαγόρας Ρόδου\nΔήμητρα Δαματριάς – Δαμάγητος\nΑστέρας Μασσάρων – Κύπρος\nΆνευ αγώνα περνάνε στην επόμενη φάση οι Ιππότες\nΝικητής 1 – Διαγόρας Βατίου\nΝικητής 2 – Άρης Αρχαγγέλου\nΝικητής 3 – Κλεάνθης\nΝικητής 4 – Διγενής Κοσκινού\nΝικητής 5 – Φοίβος Κρεμαστής\nΝικητής 6 – Αναγέννηση Έμπωνας\nΝικητής 7 – Ακουσίλαος\nΝικητής 8 – Άγιος Γεώργιος Μαλώνας\nΝικητής 9 – Α.Ε.Ρ.Α.\nΝικητής 10 – Α.Ε. Κατταβιάς\nΝικητής 11 – Ορφέας\nΝικητής 12 – Αστέρας Παστίδας\nΙππότες – Κλεόβουλος Λίνδου\nΗρακλής Μαριτσών – Απόλλων Καλυθιών\nΙάλυσος – Ευκλής\nΆνευ αγώνα περνάει στην επόμενη φάση η Δόξα Ψίνθου.\n«Κανείς ποδοσφαιριστής με παλιό δελτίο δεν θα μπορεί να αγωνιστεί-Τα πρωταθλήματα δεν θα σταματήσουν»\nΤο πλήρες πρόγραμμα του 1ου ομίλου της Α’ Κατηγορίας!


Ελένη Τσολάκη: Επική γκάφα με τον Αλέξη Τσίπρα! - Gossip .gr\nΕλένη Τσολάκη: Επική γκάφα με τον Αλέξη Τσίπρα!\nΤου ευχήθηκαν χρόνια πολλά ένα μήνα πριν τα γενέθλιά του! Χαμός όταν αντιλήφθηκαν το λάθος! Το καλοκαίρι προχωρά και\nγια την Ελένη Τσολάκη οι τελευταίες μέρες της τηλεοπτικής σεζόν φαίνεται πως είναι αρκετά δύσκολες. Την γκάφα της παρουσιάστριας στη χθεσινή εκπομπή που “πάγωσε” την Πηνελόπη Αναστασοπούλου, ακολούθησε σήμερα μια καινούρια που προκάλεσε για λίγα λεπτά αναστάτωση στο Μέγαρο Μαξίμου!\nΗ Ελένη Τσολάκη, κατά τη διάρκεια του δελτίου καιρού, ευχήθηκε χρόνια πολλά στον Αλέξη Τσίπρα για τα γενέθλιά του με το ανάλογο τραγούδι. Η Σταματίνα Τσιμτσιλή αιφνιδιάστηκε προς στιγμήν, καθώς είχε στο μυαλό της ότι ο πρωθυπουργός είναι Λέων στο ζώδιο. Η Ελένη τη διαβεβαίωσε ότι είναι καρκινάκι και όλα ωραία και καλά…\nΜετά από λίγα λεπτά, όμως, ήρθε η πληροφορία – βόμβα στο ακουστικό των παρουσιαστών ότι τα γενέθλια του Αλέξη Τσίπρα είναι στις 28 Ιουλίου και όχι σήμερα. Πού να βρει μέρος να κρυφτεί η όμορφη Ελένη;\nΑλέξη Τσίπρα·Ελένη Τσολάκη·Σταματίνα Τσιμτσιλή


Προσαρμογή του VoiceOver με το Βοήθημα VoiceOver - Apple Υποστήριξη\nΠροσαρμογή του VoiceOver με το Βοήθημα VoiceOver\nΤο Βοήθημα VoiceOver είναι η εφαρμογή που χρησιμοποιείτε για να προσαρμόζετε τις ρυθμίσεις του VoiceOver. Για να μάθετε περισσότερα σχετικά με τις επιλογές κάντε κλικ στο κουμπί Βοήθειας στην κάτω δεξιά γωνία κάθε τμήματος στο Βοήθημα VoiceOver.\nΓια το άνοιγμα του Βοηθήματος VoiceOver, κάντε ένα από τα ακόλουθα:\nΌταν το VoiceOver είναι ενεργοποιημένο, πατήστε τον συνδυασμό πλήκτρων VO-F8.\nΕπιλέξτε το μενού Apple > «Προτιμήσεις συστήματος», κάντε κλικ στην «Προσβασιμότητα», κάντε κλικ στο VoiceOver και μετά κάντε κλικ στο «Άνοιγμα Βοηθήματος VoiceOver».\nΓια να κάνετε αναζήτηση στο Βοήθημα VoiceOver για μια συγκεκριμένη επιλογή, αλληλεπιδράστε με τη γραμμή εργαλείων στο παράθυρο του Βοηθήματος VoiceOver και μετά πληκτρολογήστε αυτό που ψάχνετε στο πεδίο αναζήτησης.\nΠλοηγηθείτε στη λίστα των αποτελεσμάτων αναζήτησης πατώντας τον συνδυασμό πλήκτρων VO-κάτω βέλος ή VO-πάνω βέλος. Για κάθε αποτέλεσμα, το Βοήθημα VoiceOver εμφανίζει το τμήμα όπου βρίσκεται η επιλογή και επισημαίνει την επιλογή.


Διασταύρωση ή Γκορτσιά, Οροπέδιο των Μουσών, Κορυφές (7 ώρες)\nΑπό τη θέση «Γκορτσιά» ή «Διασταύρωση», ανηφορίζοντας δεξιά το μονοπάτι μέσα σε καταπράσινο και πυκνό δάσος, αφού περάσετε τη θέση «Μπάρμπα», βρίσκεστε στη θέση «Στράγγος».\nΑκολουθώντας αριστερά το μονοπάτι, μπορείτε να επισκεφθείτε τη γραφική σπηλιά του Ιθακήσιου, ζωγράφου του Ολύμπου, ενώ συνεχίζοντας συναντάτε τη θέση «Πετρόστρουγγα». Πανέμορφα ρόμπολα και πανύψηλα πεύκα συνθέτουν ένα μαγευτικό τοπίο.\nΑπό την «Πετρόστρουγγα» μπορείτε, αφού περάσετε τις τοποθεσίες «Σκούρτα» και «Λαιμός», να φτάσετε στο «Οροπέδιο των Μουσών», όπου βρίσκονται τα δύο Ορειβατικά καταφύγια:\n«Χρήστος Κάκαλος» της Ε.Ο.Ο.Α., σε υψόμετρο 2650μ., που εξυπηρετεί 18 άτομα και διαθέτει εστιατόριο και «Γιόσος Αποστολίδης» του Σ.Ε.Ο. Θεσσαλονίκης, σε υψόμετρο 2760μ., που μπορεί να φιλοξενήσει 90 άτομα και διαθέτει εστιατόριο.\nΑπό τα καταφύγια μπορείτε να ανεβείτε στην κορυφή «Προφήτης Ηλίας», σε υψόμετρο 2803μ., όπου είναι χτισμένη και η ομώνυμη εκκλησία. Μπορείτε επίσης να συνεχίσετε το μονοπάτι και να καταλήξετε στις ψηλότερες κορυφές του Ολύμπου, το «Μύτικα» και το «Στεφάνι».


Μηνιαία καθυστέρηση, αλλά η δοκιμή είναι αρνητική: τι πρέπει να κάνουμε; - Ασθένειες 2021\n39 DC από 32 (αν στον προηγούμενο κύκλο) - η δοκιμή είναι αρνητική!\nΜικροαυτόματοι, οι BT δεν μέτρησαν, τι θα μπορούσε να είναι;\nΔεν έχω κανένα σύμπτωμα, ούτε Β ούτε Μ ούτε ένα κοράκι!)\nΤο μόνο πράγμα που με βασανίζει είναι η δίψα - πίνω πολύ, και φυσικά, εξαιτίας αυτού, σηκώνομαι τη νύχτα, μικρός και έχω ένα ποτό)\nΔεν στήθος, δεν κοιλιά, καμία μέση, τίποτα δεν πονάει και τίποτα δεν μεγεθύνεται! Πες μου, το πιο αδύναμο inkjet εξαπάτησε κάποιον (με ψευδή αρνητική έννοια); Μετά από όλα, μια εβδομάδα καθυστέρησης, κατά τη γνώμη μου, δεν είναι τόσο νωρίς για το αποτέλεσμα της δοκιμής να δείξει αξιόπιστα το αποτέλεσμα :)\nΗ εγκυμοσύνη είναι και η δοκιμασία είναι σιωπηρή. Συμβαίνει αυτό;\nΠροηγούμενο Άρθρο Αιμορραγία κατά τη λήψη χάπια ελέγχου της γεννήσεως\nΓιατί εμφανίστηκε σκούρο καφέ απαλλαγή;\nΜηνιαία με ενδομητρίωση\nΣε ποια ημέρα του κύκλου γίνεται υπερηχογράφημα για το μυόμα της μήτρας